12:19 / 15.08.2018 17417 pdf Ўқиш режими + -\n«Улум» калимаси «илм» сўзининг кўплик шакли бўлиб, «Улуми Қуръон» бирикмасининг сўзма-сўз таржимаси «Қуръон илмлари» деган маънони билдиради. Бундан «Улуми Қуръон» Қуръони Карим билан боғлиқ бўлган илмларни ўз ичига олишини англаб оламиз.\n«Илм» сўзи луғатда «жаҳл», яъни «билимсизлик» сўзининг аксини – «билим», «фаҳм» ва «маърифат»ни билдиради.\n«Илм»ни олимлар турлича таърифлаганлар:\nФайласуфлар «Илм бир нарсанинг ақлда ҳосил бўлган суратидир», дейди.\nМутакаллимлар «Илм ўз эгасига ишни ойдинлаштириб берувчи сифатдир», дейишади.\nБошқа олимлар «Илм бир нарсани воқеъликда қандай бўлса, шундай идрок этишдир», дейдилар.\n«Илм» сўзининг луғатдаги маъносини билиб олганимиздан сўнг энди унинг «тиб илми», «кимё илми», «фиқҳ илми», «ҳадис илми» деб алоҳида соҳаларга нисбатан ишлатилишидаги маъносини ўрганишга киришайлик. Бу борадаги «илм»дан мурод маълум мавзуга оид асослар, қоидалар ва уларнинг тасдиғидир. Ушбу маънодан келиб чиқиб, илмларни қайд этиб, ёзма шаклда алоҳида китобларга битишни йўлга қўйган уламолар «илм»ни қуйидагича таърифлайдилар:\n«Маълум йўналишга оид назарий, зарурий, жузъий ва куллий асосларни, қоидаларни баён қилиш ҳамда исботлаш илмдир».\nЭнди эса «Улуми Қуръон» илмининг таърифига ўтсак ҳам бўлади. Машҳур олим, «Манаҳилул-ирфан фи улумил-Қуръан» китобининг муаллифи Муҳаммад Абдулазим Зарқоний раҳматуллоҳи алайҳи «Улуми Қуръон» илмини қуйидагича таърифлайдилар:\n«У Қуръони Каримнинг нозил бўлишига, тартиб берилиши, жамланиши, ёзилиши, ўқилиши, тафсири, носих (насх қилувчиси), мансух (насх бўлувчиси), ундан шубҳаларни рад қилиш ва бошқаларга оид илмий баҳслардир».\nУстозимиз шайх Иброҳим Абдуллоҳ Руфайда раҳматуллоҳи алайҳи эса «Улуми Қуръон»ни шундай таърифлар эдилар:\n«У Қуръони Каримга боғлиқ бўлган, ёки ундан чиқариб олинган, ёхуд уни тушунишга ёрдам берадиган барча илмлардир».\n«Улуми Қуръон» кўп соҳаларни ўз ичига олган бўлиб, жумладан, қуйидагиларни айтиш мумкин:\n– Қуръони Карим тарихи;\n– Оятларнинг нозил бўлиш сабаблари;\n– Қуръони Каримнинг жамланиши;\n– Қуръони Каримнинг тартиб топиши;\n– Қуръони Каримнинг қироати;\n– Қуръони Каримнинг расми хатти;\n– Қуръони Каримнинг оятлари сони;\n– Қуръони Каримнинг мўъжизалиги;\n– Қуръони Каримнинг муҳкам ва муташобиҳи;\n– Қуръони Каримнинг носих ва мансухи;\n– Қуръони Каримнинг тафсири ва бошқалар.\nЎта муҳим ва шарафли ушбу илм ичида илмлар кўп бўлгани учун у алоҳида соҳа сифатида шаклланган ва «Улуми Қуръон» – «Қуръон илмлари» деб номланган.\nУшбу илм исломий илмлар ичидаги энг аҳамиятли илмлардан биридир, десак, заррача муболаға қилмаган бўламиз. Чунки «Улуми Қуръон» мўмин-мусулмонлар учун энг муқаддас бўлган Қуръони Каримга бевосита боғлиқ илмдир. Қуръони Карим Ислом ва мусулмонлар учун асосий манба экани ҳеч кимга сир эмас. Шунинг учун ҳам қарши тарафлар ҳар доим Қуръони Каримга тош отиб келишган, ундан айб топишга жон-жаҳдлари билан ҳаракат қилишган. Ҳозир ҳам бу ҳаракатлар давом этмоқда.\nШу боис мусулмон уламолар бу илмга алоҳида аҳамият берганлар: мусулмон умматига ўз илоҳий Китобини яхшилаб таништирганлар ва душманларнинг ҳужумларини қайтариб, уларнинг ўзларини шарманда қилганлар.\n«Улуми Қуръон» ўзида Қуръони Карим ҳақидаги умумий ва юксак маърифатни жамлагандир. Ушбу илмдан хабардор бўлган инсон Қуръони Каримга тааллуқли ўта қимматли маълумотларга эга бўлади. Бу эса ўз навбатида Қуръони Каримга нисбатан душманлар томонидан тўқилган туҳматларга раддия беришда асқотади. Энг муҳими, «Улуми Қуръон» билан танишган киши Қуръони Каримга боғлиқ илмларнинг дебочалари билан ошно бўлади ва уларни англаб етиши осонлашади. Бу илм Қуръони Каримга оид илмларнинг калити десак, хато қилмаган бўламиз.\nБарча исломий илмлар қатори, «Улуми Қуръон» ҳам Расулуллоҳ соллаллоҳу алайҳи васалламнинг даврларида куртаклаган. Ўша саодат асрига оид ривоятларга диққат билан назар соладиган бўлсак, бугунги кунда Қуръон илмлари орасидан жой олган маккий ва маданий оятлар, оятларнинг нозил бўлиш сабаблари, носих ва мансух, муҳкам ва муташобиҳ каби илмларга оид маъноларни ўзига жо қилган маълумотларга кўзимиз тушади. Саҳобаи киромлардан «фалон оят фалон сабаб ила нозил бўлган», «фалон сура мана бу ерда нозил бўлган», «фалон оятни фалон оят насх қилган» каби маънодаги ривоятлар жуда ҳам кўп келган.\n«Улуми Қуръон»га тўрт рошид халифа даврларида асос солина бошлади. Ҳазрати Абу Бакр розияллоҳу анҳунинг даврларида Қуръони Карим ёзма шаклда жамланиб, мусҳаф шаклига келтирилди. Ҳазрати Усмон розияллоҳу анҳунинг даврларида Қуръони Каримдан нусха кўчириш ишлари йўлга қўйилди, Қуръони Каримни хатга тушириш – «расми хат» илмига, Қуръони Каримни муайян шаклда таълим бериш фаолиятига асос солинди. Ҳазрати Алий розияллоҳу анҳунинг даврларида Қуръони Каримга боғлиқ илмлар пайдо бўла бошлади. Одамлар Қуръони Каримни араб тили қоидаларига зид ўқиётганлари мулоҳаза қилиниб, наҳв илмига асос солинди. Ундан кейин эса «Қуръон эъроби илми» юзага келди.\nРасулуллоҳ соллаллоҳу алайҳи васалламдан Қуръони Каримни унинг ўзига хос илмлари билан қабул қилиб олган саҳобаи киромлар уларни ўзларидан кейинги авлод – тобеъинларга омонат билан етказиш борасида улкан хизматларни амалга оширдилар. Бу шарафли ишга айниқса тўрт халифа, Абдуллоҳ ибн Аббос, Абдуллоҳ ибн Масъуд, Убай ибн Каъб, Зайд ибн Собит, Абу Мусо Ашъарий, Абдуллоҳ ибн Зубайр розияллоҳу анҳум катта ҳисса қўшдилар.\nЎз навбатида тобеъинлар ҳам ўзларидан кейинги авлод мусулмонларига Қуръони Каримни ва унинг илмларини етказишда таҳсинга сазовор улуғ хизматларни адо этдилар. Ушбу улкан аҳамиятли ишни амалга оширишда, хусусан, Мужоҳид, Ато, Қатода, Икрима, Ҳасан Басрий, Саъид ибн Жубайр, Зайд ибн Аслам ва бошқалар – ҳаммаларига Аллоҳнинг раҳмати бўлсин – беқиёс жонбозлик кўрсатдилар.\nБошқа исломий илмларда бўлганидек, «Улуми Қуръон» борасидаги битиклар ҳам иккинчи ҳижрий асрда юзага кела бошлади. Дастлаб бу соҳада ёзилган нарсалар «Улуми Қуръон» илмларидан маълум бирига бағишланар эди. Биринчилардан бўлиб учинчи ҳижрий асрда Абу Убайд Қосим ибн Саллом раҳматуллоҳи алайҳи (224 ҳижрий санада вафот этган) носих ва мансух илми ҳақида китоб ёзди. Имом Бухорийнинг устози Алий ибн Мадиний раҳматуллоҳи алайҳи (234 ҳижрий санада вафот этган) «асбабун-нузул» (оятларнинг нозил бўлиш сабаблари) илмига оид асар яратди. Ундан кейин яна бошқа уламолар турли мавзуларда асарлар битдилар. Баъзилар насх мавзусида, баъзилар маккий ва маданий оятлар ҳақида, яна бошқалар Қуръони Каримнинг фазилатлари ҳақида асарлар ёздилар ва ҳоказо.\nКейинчалик тафсирларнинг муқаддималарида ҳам «Улуми Қуръон»га оид маълумотлар бўлиши одат тусига кира бошлади. Имом Табарий раҳматуллоҳи алайҳининг машҳур тафсирлари муқаддимасида «Улуми Қуръон»га оид «ал-аҳруфус-сабъа» – етти ҳарф, қироатлар ва шуларга ўхшаш бошқа мавзуларни кўрамиз. Абу Муҳаммад Ҳомид ибн Аҳмад ибн Жаъфар ибн Бистом раҳматуллоҳи алайҳининг «Ал-мабаний линазмил-маъаний» номли тафсирлари муқаддимасида «Улуми Қуръон»га оид ўнта фасл бор.\nМуҳаммад Абдулазим Зарқоний раҳматуллоҳи алайҳининг таъкидлашларича, «Улуми Қуръон» китобининг ҳозирги кўринишдаги нусхаси дастлаб Алий ибн Иброҳим ибн Саъид Ҳуфий раҳматуллоҳи алайҳи (430 ҳижрий санада вафот этган) томонидан ёзилган бўлиб, мазкур китобнинг исми «Ал-бурҳан фи улумил-Қуръан»дир. Бу китобнинг асли ўттиз жуздан иборат бўлиб, ундан ўн беш жузи қўлёзма шаклида бугунги кунгача етиб келган.\nОлтинчи ҳижрий асрга келиб, Ибн Жавзий раҳматуллоҳи алайҳи (597 ҳижрий санада вафот этган) «Фунунул-афнан фи улумил-Қуръан» ва «Ал-Мужтаба фи улумин татаъаллақу бил-Қуръан» номли китобларини ёзди.\nЕттинчи ҳижрий асрга келиб, Аламуддин Саховий раҳматуллоҳи алайҳи (643 ҳижрий санада вафот этган) «Жамалул-Қурро ва камалул-иқро» китобини, Абу Шома раҳматуллоҳи алайҳи эса (665 ҳижрий санада вафот этган) «Ал-муршидул-азиз фима ятаъаллақу бил-Қуръанил-азиз» китобини тасниф қилди.\nСаккизинчи ҳижрий асрда имом Бадруддин Заркаший раҳматуллоҳи алайҳи (794 ҳижрий санада вафот этган) ўзининг машҳур «Ал-бурҳан фи улумил-Қуръан» номли асарини ёзди.\nТўққизинчи ҳижрий асрда эса имом Жалолуддин Суютий раҳматуллоҳи алайҳи (911 ҳижрий санада вафот этган) «Ал-итқон фи улумил-Қуръан» номли китобни таълиф этди. Бу китоб ўз соҳасидаги барча китобларнинг гултожи бўлди. Ундан барча фойдаланди ва фойдаланмоқда.\nИмом Суютий раҳматуллоҳи алайҳидан кейин ушбу фан бўйича китоб тасниф қилиш фаолияти тўхтаб қолди. Тушкунлик даврининг таъсирида бўлса керак, бошқа исломий илмлар қатори, «Улуми Қуръон» илмида ҳам тушкунлик ва турғунлик даври босиб ўтилди.\nБизнинг давримизда, исломий илмларни қайта таълиф қилиш жараёнида «Улуми Қуръон»га оид китобларни ҳам қайта ёзишга эҳтиёж туғилди. Бунинг устига, «Азҳари Шариф» ва шунга ўхшаш бошқа илм даргоҳларида «Улуми Қуръон» дарс сифатида ўқитила бошлади. Шу муносабат билан «Улуми Қуръон»га оид китоблар ҳам янгидан ёзила бошлади.\nШайх Тоҳир Жазоирий раҳматуллоҳи алайҳи «Ат-тибян фи улумил-Қуръан» номли ажойиб китобни ёзди.\nШайх Муҳаммад Алий Салома раҳматуллоҳи алайҳи «Манҳажул-Фурқон фии улумил Қуръан» номли китоб таълиф қилди.\nШайх Абдуллоҳ Дарроз раҳматуллоҳи алайҳи «Ан-набаул-азим анил-Қуръанил-карим» номли асар тасниф қилди.\nШайх Муҳаммад Абдулазим Зарқоний раҳматуллоҳи алайҳи «Манаҳилул-ирфан фи улумил-Қуръан» китобини ёзди.\nШайх Мусо Шоҳин Лошин раҳматуллоҳи алайҳининг «Ал-лаалил-ҳисон фи улумил-Қуръан» номли китоби чоп этилди.\nШайх Субҳий Солиҳ раҳматуллоҳи алайҳи «Мабаҳис фи улумил-Қуръан» китобини нашр этди.\nШайх Манноъ Халил Қаттон ҳам «Мабаҳис фи улумил-Қуръан» номли китоб ёзди.\nШайх Иброҳим Абдуллоҳ Руфайда Триполидаги «Куллиятуд-даъва ал-Исламийя» талабалари учун «Музаккаротун фи улумил-Қуръан» номли дарсликни тайёрлади. Ушбу битикларнинг баъзилари у кишининг хотирасига бағишлаб чоп этилган китобда нашр этилди. Аммо қолганлари ҳали китоб ҳолига келтирилмаган.\nДоктор Фазл Ҳасан Аббос ҳам «Итқонул-бурҳан фи улумил-Қуръан» китобини таълиф қилди.\nУшбу китобда келадиган матнлар орқали бу илоҳий дастур ҳақида баъзи бир маълумотларни тақдим қилиш ниятидамиз. Тажрибаларнинг кўрсатишича, бунга ўхшаган маълумотлар ўқувчини ҳар хил хаёлга олиб келиши мумкин. Чунки Қуръони Каримнинг улуғлигидан, бу муқаддас Китобнинг олиймақомлигидан, қолаверса, мусулмонларнинг бу илоҳий Китобга бўлган чексиз эҳтиромлари ва икромларидан келиб чиққан ҳолда, ҳар бир шахснинг хаёлида ўзига хос Қуръон шаклланган бўлади. Бу шаклнинг қандай бўлиши ўша шахснинг хаёлига, Қуръони Карим ҳақида эшитган мақтовларига асосланган бўлади.\nЎқувчиларга одатда Қуръони Карим ҳақида тақдим қилинадиган баъзи илмий маълумотлар эса мазкур хаёлдаги сиймони такрорламаслиги мумкин. Чунки Қуръони Карим хаёлий нарса эмас, воқеъликдир. Зотан, Исломнинг ўзи воқеъий диндир. Аллоҳ таоло уни хаёл учун эмас, воқеъликда яшаш учун юборгандир.\nЎша динга Аллоҳ таоло фариштани эмас, воқеъликда ҳамма танийдиган, бошқалар каби инсоний сифатларга эга бўлган зотни – Муҳаммад соллаллоҳу алайҳи васалламни пайғамбар қилиб танлади. Ҳар бир одамга жорий бўладиган нарсалар у зотга ҳам жорий бўлар эди. Ана шу шароитда у зотнинг пайғамбарлик қилишлари ҳақиқий мўъжиза эди. Агар Расулуллоҳ соллаллоҳу алайҳи васаллам фаришта ёки ғайриоддий шахс бўлганларида, одамлар «Бу фаришта бўлгани ёки ғайриоддий бўлгани учун Аллоҳ таолонинг амрларини бажармоқда, биз эса оддий одаммиз», деб баҳона топган бўлар эдилар.\nАна шундай диннинг муқаддас дастури бўлган Қуръони Карим ҳам воқеъликдаги Китоб бўлиши лозим эди. Агар бу Китоб хаёл аралаш, осмонда турадиган китоб бўлганида, одамлар унга амал қилмаслик учун яна бошқа баҳона топар эдилар.\nАллоҳ таоло Қуръони Каримнинг самовийлиги, муқаддаслиги, бузилмаслиги ва мўъжизалигини Ўз ҳузурида, етти осмоннинг юқорисида собит қилиб қўйди. Аммо шу билан бирга, уни ерга нозил қилиб, ер юзида яшайдиган бандаларига омонат шаклида топшириб ҳам қўйди. Аллоҳ таоло мусулмон умматига Ўзининг охирги ва қиёматгача турадиган Китоби бўлмиш Қуръони Каримни бериш билан бирга, уни ўқиш, ўрганиш ва сақлашни ҳам топширди.\nМусулмон умматининг бу Китобни қабул қилиб олиб, ўрганиб, уни сақлаш борасида қилган фидокорликлари, Аллоҳ таоло томонидан берилган ваъданинг амалий-воқеъий исботи ўлароқ, ҳар қанча таҳсинга сазовордир. Зотан, Қуръони Каримнинг мўъжизакорлиги ҳам унинг ерда, одамлар ичида туриб, бошқа китоблардан устун бўлишидадир. Қуръони Каримнинг мўъжизакорлиги унинг ерда, одамлар ичида туриб, бошқа китоблар сингари бузилиб кетмаганидадир.\nХуллас, Қуръони Карим ва унинг таърифи ҳақида ҳар қанча гапирилса, бутун бошли бир неча китоблар бағишланса ҳам оз.\nZaynutdinova Mansuba 08:52 / 24.07.2020\nТаърифга тил ожиз. Ташаккурлар.\nAbduvali 00:17 / 20.05.2020\nАлбатта жуда фойдали маълумотлар қилган мехнатларингизда роз бўлинглар\nСардор 15:52 / 23.03.2020\n14:55 / 14.08.2018 7938\n15:31 / 16.08.2018 10227\n2246 05:00 / 23.01.2017\nАллоҳ ndash Ундан ўзга илоҳ йўқ. У Ҳайй ва Қойюмдир. Уни мудроқ ҳам, уйқу ҳам олмас. Осмонлару ердаги нарсалар Уникидир. Унинг ҳузурида Ўзининг изнисиз ҳеч ким шафоат давоми...\n8180 19:48 / 04.04.2018\nИмом Али алКисоий қироати.1 Абу Амр адДурий ривояти.Бизга уни Муҳаммад Абу Муҳаммад Абдурраҳмон ибн Умар ибн Муҳаммад алМуаддал хабар берган. У айтганки.Бизга давоми...\n319 13:30 / 02 март


Газета Норма маслахатчи / 2018 год / № 32 / Қонунчиликдаги янгиликлар\nАЖ устав фондининг энг кам миқдори 4 баравар камайтирилади\nМамлакатнинг инвестициявий жозибадорлигини ошириш бўйича чора-тадбирлар дастурига (1.08.2018 йилдаги ПФ–5495-сон Фармон) мувофиқ 2018 йил 15 сентябрга қадар тегишли қонун лойиҳаси ишлаб чиқилиши керак.\n2008 йилда Ўзбекистонда АЖ устав фондининг энг кам миқдори – жамият давлат томонидан рўйхатга олинган санада МБ курси бўйича эквиваленти камида 400 минг АҚШ долларига тенг сумма тасдиқланган (18.11.2008 йилдаги ПФ–4053-сон Фармон). Ушбу қиймат кейинчалик «Акциядорлик жамиятлари ва акциядорларнинг ҳуқуқларини ҳимоя қилиш тўғрисида»ги Қонуннинг янги таҳририда мустаҳкамланган.\nБироқ Президентнинг 2.09.2017 йилдаги ПФ–5177-сон Фармони билан белгиланишича, жамиятларнинг устав капиталига қўйиладиган минимал талаблар фақат миллий валютада белгиланади. Шу сабабли устав фондининг энг кам қиймати ўша пайтда амал қилган курс бўйича сўмга қайта ҳисобланиб, қонунга ўзгартиришлар киритмаган ҳолда 1 600 млн сўм даражасида қайд этилди. Ушбу рақам Тадбиркорлик субъектларини давлат рўйхатидан ўтказиш тартиби тўғрисидаги янги низомда акс эттирилди, бу билан у амалда қўлланиладиган бўлди.\nЭнди эса АЖ устав фондининг энг кам миқдорини 400 млн сўм миқдоригача, яъни 4 баравар камайтиришга қарор қилинди. Бу вазиятда «Акциядорлик жамиятлари ва акциядорларнинг ҳуқуқларини ҳимоя қилиш тўғрисида»ги Қонунга тузатишлар киритилиши шарт. Шу сабабли Давлат рақобат қўмитаси, ЛБМА, Иқтисодиёт вазирлиги ва Адлия вазирлигига 2018 йил 15 сентябргача тегишли қонун лойиҳасини ишлаб чиқиш вазифаси топширилди.\nҲужжат Қонун ҳужжатлари маълумотлари миллий базасида (lex.uz) эълон қилинган ва 2.08.2018 йилдан кучга кирди.\nТуман ва шаҳарларда «Business city» барпо этилади\nОбъектлардаги (шу жумладан «Tashkent city» ХИМдаги) инвесторлар ва пудратчиларга солиқ ва божхона имтиёзлари берилди\n► ҳудуд аниқлангандан кейин ҳақиқатда яшовчи оилалар рўйхатини аниқлаган ҳолда бузиладиган уй-жойлар, яшаш учун мўлжалланмаган бинолар ва иншоотлар инвентаризациядан ўтказилади (1.01.2019 йилдаги ҳолатга кўра);\n► ҳудуд участкаларга (лотларга) бўлинади ва танлов бўйича инвесторлар энг яхши таклифлар асосида танлаб олинади;\n► фуқаролар ва ташкилотларга етказилган зарарларни қоплаш, ҳудудни тозалаш ва ер қазиш ишларини бажариш, майдон ичидаги тармоқларни қуриш, умумий фойдаланиладиган ҳудудларни ободонлаштириш, реклама ва тақдимот маросимларини ўтказиш, шунингдек консалтинг ва архитектура компаниялари хизматлари ҳақини тўлаш харажатлари инвесторларга тақдим этиладиган участкалар ҳажмига қараб мутаносиб улушда уларнинг маблағлари ва бошқа манбалар ҳисобига қопланади;\n► тортиб келинадиган муҳандислик тармоқлари қурилиши – «Ўзбекэнерго» АЖ, «Ўзтрансгаз» АЖ, «Ўзбектелеком» АК ва маҳаллий давлат ҳокимияти органларининг ўз маблағлари ҳисобига қопланади;\n► инвесторлар жалб этадиган пудратчилар лицензия ва рухсатномаларсиз «fast-track» (бир йўла лойиҳалаштириш, сотиб олиш ва қурилиш ишлари) усулида фойдаланишга тайёр ҳолда топшириш шарти билан қурилиш ишларига қўйилади.\n► инвесторларга – мол-мулк солиғи ва ер солиғини тўлашдан;\n► бош лойиҳа ва бош пудрат ташкилотларига – норезидентлар бажарадиган ишлар (кўрсатадиган хизматлар) бўйича ҚҚСни тўлашдан;\n► норезидент ташкилотларга – доимий муассаса орқали ёки Ўзбекистондаги тўлов манбаидан олган даромадлар бўйича фойда солиғини тўлашдан;\n► дирекциялар, инвесторлар, бош пудрат ташкилотига – Ўзбекистонда ишлаб чиқарилмайдиган, белгиланган тартибда шакллантириладиган рўйхатлар бўйича олиб кириладиган қурилиш техникаси, асбоб-ускуналар, бутловчи буюмлар, эҳтиёт қисмлар, қурилиш материаллари, металл конструкциялар учун божхона тўловларини тўлашдан (божхона йиғимлари бундан мустасно);\nҲужжат Қонун ҳужжатлари маълумотлари миллий базасида (lex.uz) эълон қилинган ва 3.08.2018 йилдан кучга кирди.\nКўчмас мулк бузилганда зарарлар қопланади\nПрезидентнинг 27.07.2018 йилдаги ПФ-5490-сон Фармони билан давлат ва жамоат эҳтиёжлари учун ер участкаларининг олиб қўйилиши муносабати билан фуқароларга ва бизнесга етказилган зарарларни қоплашнинг янги механизми маъқулланди.\nҲозир Давлат ва жамоат эҳтиёжлари учун ер участкаларининг олиб қўйилиши муносабати билан фуқароларга ва юридик шахсларга етказилган зарарларни қоплаш тартиби тўғрисидаги низомга (ВМнинг 29.05.2006 йилдаги 97-сон қарори билан тасдиқланган) кўра компенсация бериш қуйидаги тартибда амалга оширилади:\n► олиб қўйилаётган ер участкалари корхоналар, муассасалар ва ташкилотларга ажратиб берилган тақдирда – ушбу корхоналар, муассасалар ва ташкилотлар маблағлари ҳисобига;\n► бошқа ҳолларда – чорак якуни бўйича прогноздан ортиқча тушган маҳаллий бюджетларнинг даромад қисми маблағлари, Қорақалпоғистон Республикаси, вилоятлар ва Тошкент шаҳар бюджетларининг захира жамғармаси маблағлари ва (ёки) Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликларининг тегишли ҳисоб рақамларига давлат мулкини давлат тасарруфидан чиқариш, хусусийлаштиришдан тушадиган тақсимланадиган маблағларнинг бир қисми ҳисобига.\nЯгона марказлаштирилган қоплаш манбаи мавжуд эмас. Бу жойларда ҳуқуқбузарликлар содир этилишига олиб келмоқда. Чунончи, Адлия вазирлигининг маълумотларига кўра, 2016–2018 йиллар мобайнида 37 нафар мулкдорга 3 млрд 252 млн сўм миқдоридаги компенсация тўланмаган, 215 нафар мулкдорга эса 15 млрд 67 млн сўм компенсация тўлиқ тўланмаган. Бундан ташқари, 100 та ҳолатда бузилаётган турар жойлар баҳоланмай туриб тўловлар тўланган, 391 та ҳолатда эса уй-жой бузилгандан кейин баҳолаш ўтказилган.\nШу муносабат билан Вазирлар Маҳкамаси ҳузурида 2 ой муддатда Давлат ва жамоат эҳтиёжлари учун ер участкаларининг олиб қўйилиши муносабати билан жисмоний ва юридик шахсларга етказилган зарарларни қоплаш бўйича марказлаштирилган жамғарма ташкил қилинади. У маҳаллий бюджетларнинг даромад қисми ва бошқа манбалар ҳисобига тўлдирилади (олиб қўйилаётган ер участкаларини олувчиларнинг маблағлари ҳам унга киритилса керак).\nБу – муҳим! Жамғарма билан келишувга эришмай ер участкаларини олиб қўйиш тақиқланади. Мақола муаллифининг фикрича, бу компенсация тўлиқ тўланмагунча кўчмас мулкни бузиш, шунингдек мол-мулкни баҳолаш натижаларини пасайтириб кўрсатиш ҳолатларини истисно этиш йўлидаги муҳим қадамдир.\nҲужжат Қонун ҳужжатлари маълумотлари миллий базасида (lex.uz) эълон қилинган, 30.07.2018 йилдан кучга кирди.\n23.07.2018 йилдаги ЎРҚ-486-сон Қонунга кўра баъзи давлат органлари ва ташкилотларининг фаолияти такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритилди.\nМаъмурий жавобгарлик тўғрисидаги кодекс янги модда билан тўлдирилди. Қишлоқ хўжалиги маҳсулотини ва уруғликларни қабул қилиш, сақлаш, қайта ишлаш ва улардан фойдаланиш тартибини бузганлик учун жарималар жорий этилди.\nЖарима миқдори ҳуқуқбузарликларнинг хусусиятига боғлиқ. Ҳуқуқбузарлик маъмурий жазо чораси қўлланилганидан кейин бир йил давомида такрор содир этилса, санкциялар оширилади:\n► қишлоқ хўжалиги маҳсулотини ва уруғликларни қабул қилиш, сақлаш, қайта ишлаш ҳамда улардан фойдаланиш тартибини, шунингдек агросаноат мажмуи соҳасида технологик жараёнлар талабларини бузганлик учун – ЭКИҲнинг 15 бараваридан 20 бараваригача;\n► қишлоқ хўжалиги ўсимликларига доир ҳужжатларни юритиш қоидаларини бузганлик ёхуд ушбу ҳужжатларга уруғликларнинг навлари ва экилиш сифатлари тўғрисидаги нотўғри маълумотларни киритганлик учун – ЭКИҲнинг 25 бараваридан 30 бараваригача (мансабдор шахсларга солинади);\n► кўрсатилган ҳуқуқбузарликлар маъмурий жазо чораси қўлланилганидан кейин бир йил давомида такрор содир этилган бўлса – ЭКИҲнинг 30 бараваридан 40 бараваригача.\nМаълумот учун: кўрсатилган қоидаларнинг фрагментлари Қишлоқ хўжалиги маҳсулотлари етиштирувчилар билан тайёрлов, хизмат кўрсатиш ташкилотлари ўртасида шартномалар тузиш, уларни рўйхатдан ўтказиш, бажариш, шунингдек уларнинг бажарилиши мониторингини олиб бориш тартиби тўғрисидаги низом (ВМнинг 4.09.2003 йилдаги 383-сон қарорига 1-илова); Уруғлик донни қабул қилиш, тайёрлаш, дорилаш, тарқатиш ва сифатини назорат қилиш тартиби тўғрисидаги йўриқнома; Дон хавфсизлиги тўғрисидаги умумий техник регламент (ВМнинг 31.03.2016 йилдаги 99-сон қарори билан тасдиқланган) ва бошқа қонун ҳужжатларида ҳам мавжуд.\nМаҳаллий даражадаги депутатлар суд раисларининг ахборотини эшитадилар\n«Маҳаллий давлат ҳокимияти тўғрисида» ва «Судлар тўғрисида»ги қонунларга ана шундай тузатишлар киритилди.\n► Қорақалпоғистон Республикаси суди раиси томонидан – Қорақалпоғистон Республикаси Жўқорғи Кенгесига;\n► вилоят суди раиси томонидан – халқ депутатлари тегишли вилоят Кенгашига;\n► Тошкент шаҳар суди раиси томонидан – халқ депутатлари Тошкент шаҳар Кенгашига;\n► туманлараро, туман (шаҳар) суди раиси томонидан – халқ депутатлари тегишли туман (шаҳар) Кенгашига.\nЭслатиб ўтамиз, Судьялар олий кенгаши 2017 йилда мамлакатда суд ҳокимияти мустақиллигининг конституциявий принципига риоя этилишини таъминлашга кўмаклашиш мақсадида судьялар ҳамжамияти органи сифатида ташкил этилган. Унинг ваколатларига қуйидагилар киради:\n► судьяларни интизомий жавобгарликка тортиш тўғрисидаги масалани кўриб чиқиш;\n► давлат раҳбарига вилоятлар ва Тошкент шаҳар судлари раислари ваколатларини муддатидан аввал бекор қилиш тўғрисида тақдимномалар киритиш;\nҲужжат Қонун ҳужжатлари маълумотлари миллий базасида (lex.uz) эълон қилинган ва 24.07.2018 йилдан кучга кирди.


Жанубдаги уч юлдуз (киоку но сантен боси). Техник индикаторлар\nТехнические индикаторы / Жанубдаги уч юлдуз (киоку но сантен боси)\n"Жанубдаги уч юлдуз" — буқа бурилувчи модели, у пасаювчи тренднинг аста-секин сусайишини кўрсатади, чунки кун бўйи нархнинг ҳаракати борган сари камайиб боради, минимал кунлик нархлар эса борган сари юқорилаб боради. Мазкур фигура учун критик муҳим пайт биринчи куннинг узун пастки сояси ҳисобланади, чунки бу харидорлар томонидан қизиқиш ортишининг биринчи белгисидир. Кейинги ортишнинг биринчи белгисидир.\nКейинги кун очилиш нархи доим юқори бўлади, кейин нархлар пасаяди, аммо аввалги кундаги минимал даражадан юқори бўлиб қолади. Иккинчи кун ҳам ўз минимумидан юқорида ёпилади. Учинчи кун - бу "Қора марибозу", у аввалги куннинг савдо оралиғида ютилади.\n1. Биринчи кун — узун қуйи сояси бўшган узун қора тана. "Тўқмоқ" моделига ўхшаш.\n2. Иккинчи кун биринчи кун каби шаклга эга, аммо у кичик. Иккинчи кун минимуми аввалги кун минимумидан юқори.\n3. Учинчи кун — "Кичкина қора марибозу", унинг очилиши ва ёпилиши аввалги куннинг савдо диапазони ичида юз беради.\nЯнги минимум туғилгандан сўнг савдо кунининг кундузги минимумидан юқори даражада ёпилишга олиб келганда бу пасаювчи тренднинг мавжудлигидан далолат беради. Қисқа позицияларга эга бўлган бозор иштирокчилари бироз хавотирланишади, чунки вазият шу пайтгача намоён бўлмаган харидорлик кучларини кўрсатади.\nКейинги савдо куни юқорида очилади, бу эса узун позцияли айрим ўйинчиларга уларни ёпиш имконини беради. Бунда ёпилиш нархи кундузги максимум бўлиб қолади.Савдо анча паст даражада, аммо бир кун аввалгидан юқорироқ даражада олиб борилади, бу эса сессиянинг унинг минимуми устида якунлашга олиб келади.\nЭнди айиқлар анча юқори минимум муносабати билан хавотирга тушишади. Охирги шам - бу нархнинг жуда кам ҳаракатли қатъиятсизлик куни. Қисқа позициялари бўлган ҳар бир киши нархларнинг бундан буён ўсишини кўришни истамайди.\nБу моделнинг охирги савдо куни унча катта бўлмаган сояларга эга бўлиши мумкин эди, аммо бу натижада кучли акс этмайди. Энг муҳим пайти шундан иборатки, бунда ҳар бир кейинги кун аввалги куннинг савдо диапазони билан ютилади.\n"Жанубдаги учта юлдуз" модели одатда айиқ хусусиятига эга бўлган узун қора шамга келтирилади. Бундай зиддият туфайли моделнинг тасдиқлашини кутиш тавсия этилади.\n"Жанубдаги учта юлдуз" "Учта қора қарға"га ўхшашлиги бор, аммо бу ерда кундузги минимумларнинг изчил пасайиши кузатилмайди, охирги кун танаси эса узун бўлади. Модель буқа хусусиятига эга бўлади, бу пайтда "Учта қора қарға" бу айиқ модели.


Давлатимиз раҳбари меҳмонни қутлар экан, БМТнинг туризм соҳасидаги ихтисослаштирилган институти билан ҳамкорлик жадал ва самарали кечаётганини чуқур мамнуният билан қайд этди.\nЎзбекистон Жаҳон сайёҳлик ташкилотига 1993 йилда аъзо бўлган. 2004 йилдан Самарқанд шаҳрида ушбу ташкилотнинг Буюк Ипак йўли бўйича минтақавий офиси фаолият юритмоқда. Ҳамкорлик натижасида ўтган даврда Ўзбекистоннинг туризм -соҳасидаги салоҳиятини рўёбга чиқариш ҳамда жаҳон туризм бозорида тарғиб қилишга қаратилган ўнлаб муҳим лойиҳалар амалга оширилди.\nБош котиб Жаҳон сайёҳлик ташкилоти Ўзбекистонда туризмни ривожлантиришга доир дастур ва лойиҳаларни фаол қўллаб-қувватлаш ва уларда иштирок этишга тайёр эканини таъкидлади.\nМазкур рукндаги бошқа мақолалар: « Ўзбекистон Президенти Россия Ҳукумати раисининг биринчи ўринбосарини қабул қилди\tПрезидент Шавкат Мирзиёевнинг «Шарқ тароналари» ўн биринчи халқаро мусиқа фестивалининг очилишига бағишланган тантанали маросимдаги табрик сўзи »


Буюк имомларга қаратилган маломатларни бартараф этиш (2)\nBy Исмоил Муҳаммад Яъқуб on 11/05/2018 БУЮК ИМОМЛАР ҲИМОЯСИ МАҚОЛАЛАР\nШунингдек, Умар ибн Хаттоб розияллоҳу анҳу рухсат сўраш одоби ҳақидаги ҳадисни билмаганлар. Бу ҳақда у кишига Абу Мусо хабар берган ва бунга ансорларни гувоҳ қилиб келтирган эди. Ҳолбуки, Умар ушбу ҳадисни унга етказган кишидан кўра олимроқ эдилар.\nБундан ташқари, Умар розияллоҳу анҳу аёл киши эрининг дияси (хун пули)дан мерос олишини билмас, дия оқиланинг (яъни эркак қариндошларнинг) ҳаққи деб билардилар. Заҳҳок ибн Суфён у кишига Расулуллоҳ соллаллоҳу алайҳи ва салламнинг Ашям Забобийнинг аёлига эрининг диясидан мерос бердирганлари ҳақида ёзиб юборганидан кейингина бу фикрларидан қайтганлар ва: «Агар буни эшитмаганимизда, зиддига ҳукм қилиб юраверар эканмиз», деганлар.\nУмар мажусийлардан олинадиган жизянинг ҳукмини ҳам билмас эдилар, Абдураҳмон ибн Авф розияллоҳу анҳу унга: “Расулуллоҳ соллаллоҳу алайҳи ва саллам: «Уларга аҳли китобнинг муомаласини қилинглар», деганлар”, деб хабар берганлар.\nУмар розияллоҳу анҳу Шомга юриш қилиб, Сарғ деган жойга етганларида Шомда вабо тарқалгани ҳақида хабар келади. Шунда олдин дастлабки муҳожирлар билан, кейин ансорлар билан, кейин Фатҳ йили мусулмон бўлганлар билан маслаҳатлашадилар. Ҳар ким ўз фикрини билдиради, бироқ ҳеч ким Расулуллоҳ соллаллоҳу алайҳи ва салламнинг бу борадаги суннатларидан хабардор эмас экан. Охирида Абдураҳмон ибн Авф етиб келиб, Расулуллоҳ соллаллоҳу алайҳи ва салламнинг вабо ҳақидаги суннатларидан хабар беради ва у зотнинг: «Агар сизлар турган ерда вабо тарқалса, у ердан қочиб чиқманглар. Агар бир ерда вабо борлигини эшитсангиз, у ерга кирманглар», деган ҳадисларини айтиб беради.\nҲазрат Умар бир куни Ибн Аббос билан намоз асносида шак қилиб қолган киши нима қилиши ҳақида баҳслашиб қоладилар. Бу борадаги суннат у кишига етиб келмаган эди. Абдураҳмон ибн Авф Расулуллоҳ соллаллоҳу алайҳи ва салламнинг: «Шакни тарк этади ва ишончи комил бўлган нарсага биноан иш тутади», деганларини айтиб беради.\nБир марта сафарда эканларида шамол туради. Шунда у киши: «Ким шамол ҳақида ҳадис айтиб бера олади?» дея сўрай бошлайдилар. Абу Ҳурайра айтади: «Мен орқароқда эдим, туямни ниқтаб унинг олдига етиб келдим ва Набий соллаллоҳу алайҳи ва саллам шамол эсган пайт нима қилишга буюрганларини айтиб бердим».\nБуларнинг барини Умар розияллоҳу анҳу илми ўзиникидан кам бўлган кишилардан эшитиб билганлар. Бошқа баъзи ўринларда эса ўша мавзудаги ҳадисдан бехабар бўлганлари учун бошқача фатво берганлар. Мисол учун, бармоқларнинг дияси (хун пули) ҳақида уларнинг одамга етказадиган фойдасига қараб ҳар хил тўлов тайин қилганлар. Ваҳоланки, Абу Мусо ва Ибн Аббос – иккаласи ҳам ундан кўра илмда анча паст кишилар эди – Набий соллаллоҳу алайҳи ва салламнинг: «Бу ва бу – яъни, бош бармоқ ва жимжилоқ – тенг», деган ҳадисларини билган эканлар. Бу суннат Муовия розияллоҳу анҳуга унинг амирлик даврида етиб борганида шунга кўра ҳукм қилган ва мусулмонлар унга эргашмасликка чора қолмаган эди. Айрим ҳадисларни билмаслиги Умар розияллоҳу анҳу шаънига айб саналмади.\nШунингдек, у киши, ўғиллари Абдуллоҳ розияллоҳу анҳумо ва бошқа саҳобалар эҳромдаги кишининг эҳромга киришидан олдин ва тош отгандан сўнг Маккага тушишидан олдин хушбўйланишини ман қилишарди, чунки уларга Ойша розияллоҳу анҳонинг: «Расулуллоҳ соллаллоҳу алайҳи ва салламни эҳромга киришларидан олдин эҳром учун ва тавоф қилишларидан олдин эҳромдан чиқиш учун хушбўйлаб қўйдим», деган сўзлари етиб келмаган эди.\nУмар маҳси кийган кишини то ўзи маҳсисини ечгунига қадар унга масҳ тортиб юраверишга буюрар, унга вақт чекламас эдилар. Салафлардан бир тоифаси бу хусусда унга эргашган, уларга ўзларидан илмда паст бўлган баъзиларга етган масҳ тортиш муддати ҳақидаги саҳиҳ ҳадислар етиб келмаган эди. Чунки, масҳ тортиш ҳақидаги ҳадислар Набий соллаллоҳу алайҳи ва салламдан бир неча йўллар орқали ривоят қилинган.\nШунингдек, Усмон розияллоҳу анҳу эри вафот этган аёл эрининг уйида идда сақлаши кераклигини билмаганлар, Абу Саид Худрийнинг синглиси Фурайъа бинти Молик эри вафот этганда Набий соллаллоҳу алайҳи ва саллам унга: «То идданг тугагунича уйингда ўтир», деганларини айтиб берганидан кейин Усмон шу ҳукмни олган эдилар.\nБир марта у кишига (эҳромдалик пайтларида) ўзларига атаб овланган ов ҳадя қилинди. Энди ундан емоқчи бўлганларида Али розияллоҳу анҳу Набий соллаллоҳу алайҳи ва саллам (эҳромда эканларида) ўзларига ҳадя қилинган гўштни қайтарганларини айтиб бердилар.\nШунингдек, Али розияллоҳу анҳу айтадилар: “Мен Расулуллоҳ соллаллоҳу алайҳи ва салламдан бирон ҳадисни эшитсам, ундан мени Аллоҳ Ўзи истаганича фойдалантирар, агар бошқа бировдан ҳадис эшитсам, унга қасам ичирардим ва қасам ичса, айтган ҳадисини тасдиқлар эдим”.\nАли, Ибн Аббос ва бошқалар – розияллоҳу анҳум – эри вафот этган аёл ҳомиладор бўлса, икки муддатнинг энг узоғида идда сақлайди, деб фатво беришган. Чунки уларнинг Расулуллоҳ соллаллоҳу алайҳи ва саллам Сабиъа Асламияга «Унинг иддаси ҳомиласидан бўшангунича», деб фатво берганларидан хабарлари йўқ эди.\nАли, Зайд, Ибн Умар ва бошқалар маҳри белгиланмаган ва эри унинг олдига кирмаган аёлнинг эри вафот этса, унга маҳр берилмайди, деб фатво беришган. Уларга Расулуллоҳ соллаллоҳу алайҳи ва салламнинг Бирваъ бинти Вошиқ хусусидаги суннатлари (яъни унга қавмининг аёлларига бериладиган миқдорда маҳр берилиши, тўла идда сақлаши ва меросга ҳақли бўлиши ҳақидаги ҳукмлари – тарж.) етиб келмаган эди.\nРасулуллоҳ соллаллоҳу алайҳи ва салламнинг саҳобаларидан бунга ўхшаш ҳолатлар жуда кўп содир бўлган. Улардан бошқалардан эса бу каби ишлар мингларча содир бўлган бўлиб, уларнинг саноғига етиш имконсиз. Улар умматнинг энг олим, энг фақиҳ, энг тақводор, энг афзал кишилари эди. Кимки саҳиҳ ҳадислар ҳаммаси имомларнинг ҳар бирига ёки муайян бир имомга, албатта етган, деб эътиқод қилса, у қаттиқ адашган бўлади.\nКимдир: «Ҳадислар жамланиб, китоб шаклига киритиб бўлинган, шундай экан, улардан бехабар қолиш мумкин эмасди», деб қолиши мумкин. Бу ҳам тўғри эмас. Чунки машҳур ҳадис девонлари асосан кўпчилик эргашадиган имомлар давридан кейин жамланган. Шу билан бирга, Расулуллоҳ соллаллоҳу алайҳи ва салламнинг барча ҳадислари муайян ҳадис девонларига тўла кирган деб даъво қилиш ҳам тўғри эмас. Гарчи шундай бўлган, деб фараз қилинганда ҳам, бирон бир олим китоблардаги барча маълумотларни тўла эгаллаган бўлиши имкондан ташқари иш ва бу қарийб ҳеч кимга насиб бўлмаган.\nБаъзан бир одамда барча девонлар бўлиши мумкин, бироқ бу дегани у уларнинг ичида ёзилганларни тўла-тўкис эгаллаган, деган гап эмас. Балки мазкур девонлар тузилишидан олдин яшаб ўтган зотлар суннатни кейингилардан кўра анча яхши билганлар. Зеро, уларга етиб борган ва уларнинг наздида саҳиҳ бўлган кўпгина ҳадислар бизларга мажҳул бўлиб ёки узуқ санадлар билан ёки нотўлиқ тарзда етиб келган бўлиши мумкин. Зотан, уларнинг қалблари мазкур девонлардаги маълумотларнинг бир неча баробарини ичига олган девонлар эди. Масаладан яхши хабардор бўлган кишига бу нарсалар махфий қолиши мумкин эмас.\n«Ким ҳадисларнинг ҳаммасини тўла билмаса, унинг мужтаҳид бўлиши мумкин эмас», деган гап ҳам хато. Чунки мужтаҳид бўлиш учун Набий соллаллоҳу алайҳи ва салламнинг ҳукмларга оид айтган ёки қилган ҳар бир сўз ва хатти-ҳаракатларини билиш шарти қўйилсайди, уммат ичида битта ҳам мужтаҳид бўлмасди. Зотан, киши олим бўлиши учун мазкур нарсаларнинг аксарини – айрим тафсилотларини билмаса ҳам – пухта билиши кифоя. Кейин у ўзи билган тафсилотларга таяниб, бошқа баъзи тафсилотларга зид сўз айтиши ҳам мумкин.\nAvvalgi maqolaДинни сўккан одамнинг ҳукми | Шайх Содиқ Самарқандий\nKeyingi maqola “Аллоҳ урса урсин, арвоҳ урмасин” дейиш тўғрими? | Шайх Содиқ Самарқандий


Коронавирусга даво излаб - тожикистонлик врач «ғалати» дорини ўз танасида синаб кўрди\n27 феврал 2021, Тошкент вақти: 02:58\nТожикистон соғлиқни сақлаш ва аҳолини ижтимоий ҳимоя қилиш вазирлиги COVID-19 коронавирусини юқтирган беморларга ташхис қўйиш ва даволаш бўйича маҳаллий тиббиёт ходимлари учун қўлланма тайёрлади. Вазирликнинг огоҳлантиришича, дори препаратларини врач рецепти ва тавсиясисиз қабул қилиш қатъиян ман этилади. Бироқ кўпчилик касалликка чалинганлар тавсияни кутиб ўтирмасдан, ўзини ўзи даволашга киришиб кетди.\nРашт тумани марказий касалхонаси бош врачи ўзини силга чалинган уй ҳайвонларини даволашга мўлжалланган препарат ёрдамида коронавирус хасталигидан тузатганини маълум қилди.\n(Озодлик тожик хизмати COVID-19 хасталигини даволаш ёки олдини олишдаги самарадорлиги ҳали исботланмаган бу дори номини эълон қилмайди.)\nҚобилжон Ғиёсовнинг 6 майда Озодликка билдиришича, коронавирус аломатлари билан Душанбедан қайтиб келган маҳаллий амалдорни даволагандан сўнг инфекция юқтириб олган.\n− Биз уни касалхонанинг инфекция бўлимига жойлаштирдик. Ҳамма врачлар қочиб кетди. Мен 6 кун давомида уни даволаш билан шуғулландим. Еттинчи куни ўзимнинг танамда коронавирус аломатлари пайдо бўлди. Бир неча кун ичида аҳволим бутунлай ёмонлаб кетганига ишониш қийин эди. Кўзларим кўрмай қола бошлади, энди ўлиб қолсам керак, деб ўйладим, − дейди Рашт тумани касалхонаси бош врачи.\nШундан сўнг Қобилжон Ғиёсов вирусга қарши дориларни қабул қила бошлаган.\n− Лекин улар ёрдам бермади, аҳволим баттарлаша бошлади, ваража тутадиган бўлди, танам ҳарорати баланд (41 даражагача) бўлди, нафас олишга қийналиб қолдим, ўпкам оғирлашиб, ёмон хириллаш пайдо бўлди. Интернетдан қидиришни давом эттириб, эчкилардаги ўпка шамоллашини даволашда ишлатиладиган бир дорини топдим. Кўрсатмасини ўқиб кўриб, уни ўзимда синашим мумкинлигига ишондим. Бахтимга ўша дори ветеринария дорихонасида бор экан. Дастлаб менга унинг 1 миллитрини укол қилишди, лекин аҳволим ўзгармади. Шундан сўнг унинг миқдорини 9 миллитрга етказишга қарор қилдик. Кечқурун укол қилинган бўлса, кечаси соат 2 ларга бориб, бир оз енгиллашдим, − деб ҳикоя қилади Ғиёсов.\nВрачнинг айтишича, кейинчалик яна 4 нафар беморни ўша препарат билан даволаган.\nУй ҳайвонларидаги зотилжам хасталигини даволайдиган препарат Нидерландияда ишлаб чиқарилади ва у Жаҳон соғлиқни сақлаш ташкилоти дори препаратлари реестрига киритилган.\nАйни чоқда Тожикистон соғлиқни сақлаш ва аҳолини ижтимоий ҳимоя қилиш вазирлиги COVID-19 коронавирусини юқтирган беморларга ташхис қўйиш ва даволаш бўйича маҳаллий тиббиёт ходимлари учун қўлланма тайёрлади.\n− Мамлакат соғлиқни сақлаш вазирлиги ўтган ойда коронавирус инфекциясига ташхис қўйиш ва даволаш бўйича вақтинчалик қўлланма тайёрлаган эди, деб хабар қилди соғлиқни сақлаш вазири ўринбосари Мирҳамуддин Камолзода.\nБилдиришича, врачларга коронавирусни даволашда “Делагил”, “Арбидол”, “Рибавирин”, “Левофлоксацин” ва “Цефтриаксон” препаратлари тавсия қилинмоқда. Бироқ Соғлиқни сақлаш вазирлиги аҳолини врачлар тавсиясисиз ушбу дори препаратларидан фойдаланиш қатъиян тақиқланишидан огоҳлантирмоқда.\nЯқинда Сўғд вилояти ҳокимлиги матбуот хизмати вилоят раҳбари Ражаббой Аҳмадзода топшириғи билан барча касалхоналар гидроксихлорохин дориси билан таъминланганини билдирди. Бу дори одатда ревматоид артрит ва безгакни даволашда қўлланади, бироқ ҳозирча унинг янги коронавирусни даволашдаги самарадорлиги тасдиқланган эмас.\nБугун бутун дунёда 100 га яқин тадқиқот гуруҳи янги вакцина ишлаб чиқиш устида ишламоқда. Шулардан фақат 8-11 таси, яъни Хитой, АҚШ, Буюк Британия ва Германия олимлари муваффақият қозона билди ва дастлабки синов ишларини бошлади. Айни пайтда барча тадқиқот гуруҳи ўзаро ахборот алмашмоқда.\nХабар қилганимиздек, Лондонда яшовчи 35 яшар тожик олими Бобожон Назаров раҳбарлигида бир гуруҳ мутахассислар Британияда коронавирусни даволашга мўлжалланган дори синовини бошлади. Синовлар Британиянинг Назаров раҳбарлигидаги “Latus Therapeutics” базасида Оксфорд университетидан келган бир гуруҳ олимлар иштирокида ўтказилди.\nМутахассислар таъкидлашича, COVID-19 га қарши вакцина ишлаб чиқиш қийин, чунки коронавируснинг бошқа штаммларига қарши эмлашнинг мос келувчи намуналари йўқ. Масалан, 2003 йилги атипик зотилжам ўз-ўзидан йўқолиб кетгани сабабли вакцина ишлаб чиқариш бўйича ишланмаларни молиялаштириш тўхтатиб қўйилган.\nТожикистон соғлиқни сақлаш ва аҳолини ижтимоий ҳимоя қилиш вазирлиги маълумотларига кўра, 6 майга келиб, мамлакатда COVID-19 юқтирганлар сони 379 та, ўлганлар сони эса 8 тага етган.\nБироқ экспертлар ва аксарият ижтимоий тармоқлар фойдаланувчилари Тожикистонда коронавирус юқтирганлар сонининг расмий статистикадагидан анча кўплигига ишонади.


By Муҳаммад Ҳабибуллоҳ on 01/09/2016 АҚИДА ДИНЛАР ВА ОҚИМЛАР ҚОДИЁНИЙЛАР\nНасл-насаби ва оиласи\nҚодиёнийлар пешвосининг исми Мирзо Ғулом Аҳмад, отасининг исми Ғулом Муртазо, онасининг исми эса Чироқ Биби бўлган. Мирзо Ғулом Аҳмад ўз насаби ҳақида ғалати маълумотлар айтиб ўтган: баъзи китобларида ўзини мўғул сулоласидан деса, баъзи китобларида Фотима онамизнинг фарзандларидан эканини таъкидлаган. Бошқа бир манбаларда эса оиласининг асли Самарқанддан келганини ҳам айтиб ўтади. У асл насабини тўғри айтиб бера олмаслигига қарамай, Аллоҳ таоло тарафидан ваҳий келганини даъво қилган. “Қодиёнийлар” китобининг 125-бетида айтилишича, Мирзо Ғулом ўз оиласи ҳақида шундай деган: “Мен оиламиз мўғуллардан, деб юрардим. Бироқ, энди менга ваҳий қилиндики, бизнинг оиламиз форслардан экан. Мен бунга қатъий ишонаман, зеро, ҳеч кимса насл-насабларни Аллоҳ таолодек билмайди”. “Замийматул-ваҳий” китобида Мирзо Ғулом шундай дейди: “Отам “ота-боболаримиз мўғуллардан бўлишган”, дер эди. Лекин Аллоҳ таоло менга ваҳий қилишича, улар туркий қабилалардан эмас, балки форс миллатига мансуб, онамнинг насаблари эса Фотима онамизга, пайғамбар авлодига бориб тақалар экан. Аллоҳ таоло ҳикмат ва фойда барчага умумий бўлиши учун мени ҳам Исҳоқ алайҳиссаломнинг, ҳам Исмоил алайҳиссаломнинг наслидан қилди”.\nМирзо Ғулом Аҳмад ҳижрий 1256 йил Ҳиндистондаги Панжоб шаҳрининг Қодиён қишлоғида туғилган. Милодий 1835, 1839, 1840 йилда туғилган, деган ривоятлар ҳам бор. Мирзо ўзи туғилган қишлоқни шундай тасвирлайди: “Қишлоғимиз кўзга кўринмас, қадам етмас жойда бўлиб, ундаги иморатлар пастқам, деворлари нураган, қишлоқнинг кўримсизлигидан зиёратчилар қишлоқ оралагиси келмас эди. Қишлоғимиз бебарака, серзарар бўлиб, аҳолиси ҳайвонлардек ҳаёт кечиришарди. Улар ислом, Қуръон, шариат ҳукмлари нима эканини билмасдилар. Аллоҳ таоло ўзининг тақдир тақозоси ва бемисл қудрати билан мени шундай хароба қишлоқдан пайғамбар қилиб танлади”.\nМенимча, у ўз қишлоғини ва қишлоқдошларини тўғри тасвирлаган. Чунки эс-ҳуши жойида бўлган мусулмонлар ичида ўсиб-ўлғайганида эҳтимол пайғамбарликни даъво қилмаган бўлур эди.\n “Замийматул-ваҳий” китоби, 85-бет.\n “Қодиёний ва қодиёнийлар” китоби, 22-бет.\nAvvalgi maqolaҲомиладор аёлга айтилган талоқ ҳақида\nKeyingi maqola Саҳобаларнинг фазилати (2)


Сувнинг ҳаддан кўп истеъмоли организм учун хавфли экани маълум қилинди\nLifestyle 22:33 / 22.12.2019 16242\nСувнинг ҳаддан кўп истеъмоли оқсилнинг парчаланиши даражасини оширади ва организмдан витаминлар ҳамда фойдали микроэлементларнинг ювилиб кетишига олиб келади. Бундан ташқари, бунда юрак-томир ва сийдик чиқариш тизими зўриқади. Бу ҳақда россиялик мутахассис, тиббиёт фанлари доктори Алла Погожева маълум қилди.\nМутахассис суюқлик истеъмоли меъёри кунига 2,5 литрни ташкил қилишини эслатиб ўтган. Бу ҳажмдан бир литрини овқатланиш вақтида турли маҳсулотлардан оламиз, қолгани эса эркин суюқлик, мисол учун шўрва ва сут ҳисобига тўлдирилади.\n“Қаттиқ егуликда бўлмаган ушбу ичимликлар, шунингдек, қаҳва, қора чой ва бошқалар рацион таркибига эркин суюқлик кўринишида киради ва кунига 1500-2000 млни (6-8 стакан) ташкил қилиши лозим”, деб айтган Погожева.\nОлиманинг таъкидлашича, ичимликлар таъми ҳам муҳим роль ўйнайди. Мисол учун, нордон морслар, кўк чой, квас ва мевалардан тайёрланган ичимликлар сўлак ажралишини қўзғатиб, ташналик ҳиссини камайтиради.\n11:00 / 22.05.2020 73046


Катта фиқҳ энциклопедияси: ибронинг айнан ўзи учун бўлган шартлар | Azon.uz - Ахборот-таҳлилий портал\n601 22:05 05.12.2021\n(50-қисм 51-қисм 52-қисм 53-қисм 54-қисм 55-қисм 56-қисм 57-қисм 58-қисм 59-қисм 60-қисм 61-қисм 62-қисм 63-қисм 64-қисм 65-қисм 66-қисм 67-қисм 68-қисм 69-қисм 70-қисм 71-қисм)\nИбронинг айнан ўзи учун бўлган шартлар\na) Шариатга зид бўлмаслик шарти:\n33. Барча фақиҳлар иттифоқ бўлган нуқталардан, ҳамда шариатнинг умумий қоидалари далолат қилган ҳолатлардан бири бу – ибро шариат ҳукмини ўзгартиришга олиб бормаслиги лозим. Олди-берди қилиш шартидан ибро, ҳиба ёки васиятдаги қайтиб олиш ҳуқуқидан кечиш (бунда моликийларнинг хилофи бор), иддада маскан ҳуқуқидан кечиш ва ёш болага нисбатан валийлик қилиш ҳуқуқидан ибро шулар жумласидандир.\nЗеро, шаръий ҳукмни ўзгартиришга олиб борадиган ҳар қандай иш ботилдир. Аллоҳнинг ҳукмини ўзгартиришга ҳеч ким қодир эмас.\nШунингдек, ибро бошқа шахснинг ҳуқуқи зое бўлишига ҳам олиб бормаслиги шарт. Талоқ қилинган хотинни болани тарбия қилишдан мосуво қилиш бунга мисол бўлади. Чунки тарбия боланинг ҳуқуқи. Шу билан бирга бу ўринда тарбия қилувчининг ҳуқуқи ҳам мавжуд. Бу масаланинг батафсил баёни ўз бобларида келади.\nб) Ибро қилинаётган нарсага олдин молик бўлиш шарти:\n34. Ибро қилувчи ибро қилинаётган нарсага молик бўлиши шарт. Зеро, ўзганинг мулкини тасарруф этиш қатъиян таъқиқланади. Фақатгина ўша мулк эгаси ваколат берган киши ёхуд фузулий мақомидаги шахс тасарруф этиши мумкин. Бу фикрни жумҳур уламолар якдил маъқуллашган. Жумладан, фузулийнинг тасарруфини жоиз санайдиганлар наздида ҳам шундай. Чунки фузулий бошқанинг мулкини ўзиники каби тасарруф қиладиган кишидир. Акс ҳолда унинг тасарруфи – ўзи эгаси бўлмаган мулкни сотиш бўлиб қолади. Бу эса қайтарилган ишдир. Фақиҳларнинг “аҳлият” ва “ақд” истилоҳида тафсилоти келган иборалари шу шартга далолат қилади. Шунингдек, қарзлар ўртасидаги муқосса борасида фақиҳлар қуйидагича қарор қилишган: “Муқосса ҳақдорнинг қарздор зиммасидаги, қарздор эса қарзни тўлаган воқийда ҳақдор зиммасидаги дайнга эга бўлишга асосланган”. Маълумки, дайн (қарз)лар берилган нарсанинг айни ўзини эмас, балки унинг мислини қайтариш билан тўланади. Бундан аён бўладики, ибро қилувчи қарзи кечилаётган шахснинг зиммасидаги нарсага эга бўляпти. Ибро – кечувчи эга бўлаётган ана шу ҳақ устида амалга ошаётган эътиборидан қарзни тўлаб беришга ўхшайди.\nШунингдек, ушбу шартга бизнинг ҳанафий имомларимиз Абу Юсуф ва Муҳаммад раҳматуллоҳи алайҳлар ўртасидаги муҳалнинг муҳилдан қарзини кечиш борасидаги ихтилоф ҳам далолат қилади. Ҳавола – Абу Юсуф раҳматуллоҳи алайҳнинг наздида, қарз ва талабнинг кўчиб ўтиши бўлгани сабабли, муҳилнинг зиммасидан қарз кўчаётгани учун бу дуруст бўлмайди. Бу сўзга “Ҳавола – қарзнинг эмас, балки масъулиятнинг кўчиши, холос”, дейдиган имом Муҳаммад раҳматуллоҳи алайҳ бунга хилоф қилади. Шунга кўра, ибро қарз билан машғул бўлиб турган зиммада жорий бўлаверади.\nБу хусусида шофеъийлардан Булқийний раҳматуллоҳи алайҳ қуйидаги сўзларни айтган: “Ибро қилувчи қарздорнинг зиммасидаги нарсага эга бўлади ва уни эътиборли тарзда тасарруф қила олади. Ибро – мулк эгаси томонидан қарздорнинг мулкида мажбуран ҳосил бўлгани учун дуруст бўлаверади. Яъни бу “иброда қабул шарт эмас” деганлар наздидаги ҳукмдир. Масалага Умайранинг қуйидаги сўзлари янада очиқроқ далолат қилади: “Ибронинг дурустлиги кечувчининг (кечилаётган нарсага) эга бўлганига боғлиқ”. Ҳанбалийлардан ибн Муфлиҳ раҳматуллоҳи алайҳ ҳам “Эга бўлмаган ўринда талоқ ҳам, озод қилиш ҳам йўқ”, деган ҳадис ортидан “Ибро ҳам шу маънодадир”, деган.\nДирдир раҳматуллоҳи алайҳнинг бошқа шахснинг молини ҳадя ёки садақа қилиб юбориш дуруст эмаслиги тўғрисидаги сўзларидан моликийлар наздида ҳам ибро қилувчида кечилаётган нарсага эгалик бўлиши шарт эканлиги маълум бўлмоқда.\nШофеъийлар ҳам мулкчилик аниқ қарор топиши зарур эканини айтганлар. Зеро, Мовардий раҳматуллоҳи алайҳ саррофликда икки тараф бадални ўзаро қабз қилишдан илгари ибро дуруст бўлмаслигига ибро қилувчига нисбатан мулкчилик собит бўлиб улгурмаганини сабаб қилиб кўрсатган.\nИбро қилувчи кечиб юборилаётган нарса ўзининг мулки эканлигини билиши шартми? Ёки ўзи ўша нарсага эга эмасман деб ўйласа-да, воқеъликда унинг эгаси бўлиши етарлими? Масалан, ўғил отасининг ўлганини билмасдан туриб унинг бировдаги ҳақини кечиб юборса ва шундан сўнг отасининг ўлгани маълум бўлса (яъни ўғил воқеликда ўзи эгалик қилаётган нарсани кечгани маълум бўлса), бизнинг ҳанафий мазҳабимиз фақиҳлари ва ҳанбалийлар буни дуруст деб биладилар. Юқорида айтилганидек, ҳанафий мазҳабимиз фақиҳлари “ибро – соқит қилиш дейилса ҳам, мулк қилиб бериш” дейилса ҳам, мазкур ҳолатдаги ибронинг дуруст эканлигини айтадилар. Шофеъийлар эса бу масалада ихтилоф қилганлар. Агар уларда ибро – “соқит қилиш” дейилса, дуруст бўлади, агар “молик қилиш” дейилса, дуруст бўлмайди. Моликийларнинг бу масаладаги аниқ бир фикрларини учратмадик.


ЗИРҲЛИ ТЕХНИКАЛАР МОДЕРНИЗАЦИЯСИ\nДала-ўқув майдонларида зирҳли техникаларга кўп бора дуч келамиз. Аксарияти атрофга қуюн тарқатиб, тўзғитиб, ўз ўрнида кўзларимизни қувнатиб ўтиб кетади. Биз бу лавҳани телевидение кўрсатувларига ёки газета саҳифаларига муҳрлаймиз. Бир қарашда барчаси ўз-ўзидан бўлаётгандек. Аслида бунинг ортида қанча машаққат ва муттасил меҳнат турганини тасаввур қилиб кўриш керак.\nТошкент вилоятида жойлашган Зирҳли техникаларни таъмирлаш заводига борганимизда полигонда ёнимиздан зипиллаб ўтиб кетадиган жанговар техникаларнинг шу ҳолатга келгунича қанча босқичлардан ўтишига, инжиқликларига ва уларни бартараф этишга сарфланаётган вақт, маҳорат ва куч-қувватга гувоҳ бўлдик. Қуролли Кучларда зирҳли техникалар эмин-эркин ҳаракат қилиши учун бу муассасада қанчалаб мутахассислар тер тўкаётганди.\n– БТР 70 жанговар техникасини модернизация қилишга муваффақ бўлдик. Эндиликда унинг қуввати 235 дан 250 от кучига ўсди. Тўғри, ёқилғи харажати бир оз кўпайди, аммо дала шароитида ҳаракатланиш тезлиги, манёврчанлиги сезиларли ошди. Бундан ташқари, янгича кўринишга келган БТР 70 ҳаракатланиш давомида десантларни тушириш имкониятига эга бўлди. Яъни эшиклари шунга мослаштирилди. Навбат билан барча ҳарбий техникаларни модернизациялаш ҳаракатидамиз, – дейди ғилдиракли техникаларни йиғиш цехи бошлиғи катта лейтенант Жамшид Ҳотамов.\nЖон куйдириб ишлаётган ишчи-ходимларни кузатиб, малакали мутахассисларни қандай тайёрлашлари ҳақида сўрадик. Заводда «Устоз – шогирд» анъанаси йўлга қўйилган экан. Ўз йўналиши бўйича ўрта махсус маълумотга эга бўлган мутахассис ҳам маълум вақт оралиғида устозлари кўмагида барча билим ва тажрибаларни ўзлаштиради. Кейин улар навбатдаги ёш кадрлар билан тўплаган кўникма ва тажрибаларини баҳам кўради.\n– Мобиль тиббиёт пункти устида ҳам иш олиб боряпмиз. Тўғри, бунга катта миқдорда маблағ керак. Ушбу машина барча ускуна ва керакли асбоб-анжомлар билан жиҳозланади. Унинг ёрдамида дала шароитида биринчи тиббий ёрдам беришдан тортиб, жарроҳлик амалиётигача ўтказиш мумкин. Қуёш батареясидан ҳам фойдаланилади. Қолаверса, электр энергиясини ишлаб чиқарувчи агрегатлар доимий захирада сақланади, – дейди подполковник Шариф Абдураҳмонов.\nШу сингари кўчма қўмондонлик штаб пункти ҳам фойдаланишга шай ҳолда турганини билдиришди. Келгусида бу каби имкониятлар барча округлар, ҳарбий қисм ва муассасаларда жорий қилиниши режалаштирилган. Шундай эзгу мақсад йўлидаги Зирҳли техникаларни таъмирлаш заводининг барча ходимларига тинчликни таъминлашдек улуғ ишга қўшаётган ҳиссаларида толмас куч-қувват тиладик.


Муассислардан бири (жисмоний шахс) жамиятдан чиқиш ва ундаги ўз улушини учинчи шахсга сотишга қарор қилди. Бунда устав капитали ўзгармайди.\nУнда солиқ мажбуриятлари юзага келадими? Жамиятимизда солиқ оқибатлари қандай бўлади?\n– «Масъулияти чекланган ҳамда қўшимча масъулиятли жамиятлар тўғрисида»ги Қонуннинг (6.12.2001 йилдаги 310-II-сон) 20-моддаси МЧЖ иштирокчисининг, агар жамиятнинг уставида тақиқланган бўлмаса, ўз улушини (улушининг бир қисмини) учинчи шахсларга сотиши ёки бошқача тарзда уларнинг фойдасига воз кечиши мумкинлигига йўл қўяди.\nМулкдор ўз улушини учинчи шахсга сотганда у дивиденд эмас, балки хусусий мулк ҳуқуқида ўзига тегишли бўлган мол-мулкни реализация қилишдан даромад олади ва унда ЖШДС тўлаш мажбурияти юзага келади (Солиқ кодекси (СК) 179-моддасининг 11-банди). Мол-мулкни реализация қилишдан олинган даромадлар мазкур мол-мулкни реализация қилиш суммасининг ҳужжатлар билан тасдиқланган уни олиш қийматидан ошган қисми сифатида аниқланади (СКнинг 176-моддаси 4-банди). Яъни улуш МЧЖга сотилган тақдирда муассис-сотувчининг устав фондига ҳақиқий (номинал) ҳиссаси харид нархи бўлиб ҳисобланади.\nУлуш жисмоний шахсга сотилган тақдирда сотувчи мустақил равишда солиқни тўлаб, яшаш жойидаги солиқ органига даромадлар ва харажатлар тўғрисида декларация топширади. Агар улушни юридик шахс сотиб олса, у даромад тўлаш манбаи ҳисобланади ва, СКнинг 184-моддасига биноан, сотувчининг даромадидан солиқни ЖШДСнинг белгиланган шкаласи бўйича ушлайди.\nМуассис алмашганида жамиятингизда ҳеч қандай солиқ оқибатлари юзага келмайди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Голливуд юлдузлари Трампга қарши ижтимоий рекламада суратга тушди(Видео)\t15:59, 22 сентябрь 2016\tБир қатор Голливуд актёрлари, хусусан Роберт Даун-кичкина, Скарлетт Йоханссон, Нил Патрик Харрис, Марк Стронг, Жулианна Мур, Мартин Шин, Жеймс Франко, Дон Чидл ва бошқалар АҚШ президентлигига Республикачилар партиясидан номзод Дональд Трампга овоз бермаслик тарғиб этилган ижтимоий рекламада суратга тушишди. Ижтимоий роликда Голливуд актёрлари АҚШ фуқароларига президент сайлови мамлакат ҳаётидаги энг муҳим ҳодиса эканлигини айтиб ўтган. Шунингдек, актёрлар АҚШни қутқариш учун уни ядро қуролини қўллаб-қувватловчи инсоннинг қўлига топширмаслик лозимлигини айтиб ўтган. Уларнинг сўзларига кўра, бу ҳодиса бошланмасдан туриб олди олиниши керак. Бундан ташқари, шунча актёрлар нима сабабдан бир роликда суратга тушиш учун тўпланганини ҳам айтиб ўтган. “Сабаб—касаллик, экологик инқироз ва жамият тизимини бузиши мумкин бўлган қўрқоқ расист” эканлиги айтилади.


Эрон билан чегарадош Жаброил туманидаги ўрта асрга мансуб Худаферин кўприги ёнида ҳилпираб турган Озарбайжон миллий байроғи. Қарийб ўттиз йил давомида арман бўлгинчилари назоратида бўлган бу ҳудудлар ўтган йилнинг 9 декабр куни Тоғли-Қорабог баҳсли минтақасидаги шиддатли тўқнашувларда арман ҳарбийларидан қайтариб олинган. [Стрингер/AFP]\n«Нега ҳозир ва нега бизнинг чегарада?»\nОзарбайжон президенти Илҳом Алиев 27 сентябр куни Туркиянинг «Анадолу» ахборот агентлигига берган интервюсида Эрон армияси томонидан ўтказилган йирик ҳарбий машғулотлар муносабати билан шундай савол берган.\nСовет Иттифоқи парчаланиб, Озарбайжон мустақилликка эришганидан бери Эрон ўзининг Озарбайжон билан шимолий чегарасига бунчалик яқин жойда ҳарбий машқлар ўтказмаган эди.\nҚуръонда тилга олинган қалъа шарафига «Ҳайбар» деб номланган ўқув машқлари ҳам миқёси, ҳам сарф-харажатлари жиҳатидан йирик миқёсли бўлиб, Эронда ишлаб чиқарилган ракеталарнинг дабдабали намойиши билан ўтган.\n25 сентябр куни Теҳроннинг Баҳористон майдонида «Мудофаа ҳафталиги»га бағишлаб ўтказилган Эрон армияси ва ИИПКнинг кўча кўргазмасида Эрон этакчиси Али Ҳоманаий портрети ёнида намойишга қўйилган «Ер-ер» русумидаги «Шаҳоб-3» ракетаси. [Атта Кенаре/AFP]\nЎтган жума (1 октябр) куни Эрон давлат телевидениесида мамлакат шимоли-ғарбидаги чегарага яқин нишонларни ўққа тутаётган танклар, тўплар ва вертолётлар намойиш этилган, деб хабар беради AFP.\nЭрон ва Озарбайжон шу пайтгача ўзаро алоқаларни сақлаб турган ва сешанба куни Эрон раҳбари Али Ҳоманаийнинг Бокудаги идораси ёпилгани ҳақидаги хабарларни инкор этган бўлса-да, улар ўртасидаги зиддият сўнгги ўттиз йил ичида энг юқори даражага чиққан.\nЭрон ўтган йили Тоғли Қорабоғ баҳсли ҳудуди учун Ереван ва Баку ўртасидаги 40 кунлик урушда Арманистон тарафини олган, гарчи бундай позиция унинг стратегик, логистик ёки иқтисодий манфаатларига мос эмасди.\nЎтган йилнинг 10 ноябрида Арманистон ва Озарбайжон ўртасида Россия ҳомийлигида имзоланган тинчлик шартномаси Баку учун ҳарбий ғалаба бўлди.\nТаҳлилчиларнинг айтишича, Арманистон тарафини олиш билан Теҳрон сиёсий ва стратегик жиҳатдан ўзини хавф остига қўйди ва Баку билан савдо-сотиқда катта миқдорда пул йўқотди.\nОташкесим битимига биноан, Ереван бир неча ўн йиллар давомида Арманистон назорати остида бўлган Озарбайжоннинг Эрон билан 700 километрли чегарасидаги участкани ўз ичига олувчи баҳсли ҳудудларнинг бир қисмини Баку ихтиёрига топширди.\nСўнгги бир неча ой ичида Баку эронлик юк ташувчилар учун Озарбайжонга товарлар импорт қилиш тарифларини кескин оширган. Бундай қарор Эроннинг Озарбайжонга нисбатан позициясига жавобан қабул қилинган бўлиши мумкин.\nТеҳрон 83 миллионлик Эрон аҳолисининг 10 миллионга яқинини ташкил этувчи этник озарбайжонлар орасида айирмачилик кайфиятидан анчадан бери хавфсираб келади.\n27 сентябр куни Алиев ўз мамлакати чегараси яқинида ҳарбий машғулот ўтказган Эронни кескин танқид остига олди.\nУ ҳар қандай мамлакат ўз чегаралари яқинида шундай қилишга ҳақли эканини тан олган бўлса-да, машғулот ва унинг танланган жойидан «ҳайратда қолганини» айтган.\n28 сентябр куни Теҳрон Озарбайжоннинг хавотирларини рад этиш учун ўз «суверенитетига» ишора қилган.\nЭрон ташқи ишлар вазирлиги матбуот котиби Саид Хатибзода вазирлик сайтида эълон қилинган баёнотда: «Мамлакатимиз шимоли-ғарбидаги чегара ҳудудларида ўтказилган машғулотлар суверенитетга дахлдор масаладир», деб айтган.\nТеҳрон «ўз миллий хавфсизлиги учун зарур деб ҳисоблаган барча чораларни кўради», деди у Исроилнинг Озарбайжон билан алоқаларига ишора қилиб.\nСешанба куни Озарбайжон оммавий ахборот воситаларида Эрон ўз ҳаво кенгликларини Озарбайжоннинг ҳарбий транспорт самолётлари учун ёпиб қўйгани ҳақида тасдиқланмаган хабарлар тарқаганди. Эртаси куни Озарбайжоннинг AZAL Airlines давлат авиакомпанияси Арманистон ҳаво ҳудудидан парвозлар учун фойдалана бошлашини айтган.\nЭрон армияси машқлари Озарбайжон, Покистон ва Туркия иштирокидаги «Дўстлик: уч биродар» деб номланган қўшма ҳарбий машғулотдан тахминан икки ҳафтадан кейин ўтказилди.\nОхирги 30 йил мобайнида Эрон республикаси бу давлатлар билан позитив сиёсий ва савдо алоқаларига эга бўлган.\nАммо Боку-Ереван можаросида Теҳроннинг мағлубиятга учраган тарафни қўллаб-қувватлагани ва Форс кўрфази мамлакатларининг Исроил билан яқин алоқалари ортидан Эрон кўплаб иттифоқчиларини йўқотган.\nЭрон Ислом инқилоби посбонлари корпусининг Қудс кучлари минтақада экспансия сиёсатини юритиб, Ироқ, Ливан, Яман ва Сурия ҳудудларига кирган бўлса-да, Тел-Авив билан алоқаларнинг илиқлашуви учун кўрфаз давлатларини доимо танқид қилиб келади.\nНочорлик ва яккаланиш кучаймоқда\nТаҳлилчиларга кўра, Эрон жиддий ички муаммоларга қарши курашмоқда, уларнинг деярли барчаси уқувсиз бошқарув, коррупция, устуворликлардаги хатолик ва нотўғри режалаштириш туфайли келиб чиққан.\nУларнинг сўзларига кўра, қашшоқлик ой сайин кучаймоқда, ўрта синф йўқ бўлиб кетиш арафасида, ишсизлик ва «стагфляция» даражаси ошган ва мамлакат валютаси эркин қулашни бошдан кечирмоқда.\nИнфляция Эронни, унинг фуқаролари ва иқтисодиётини жиддий ҳолдан тойдирган.\nЭрон Марказий банки маълумотларига кўра, ўтган йили инфляция даражаси 58% га етган – бу ҳозирги режимни ҳокимиятга олиб келган 1979 йилги ислом инқилобидан бери энг юқори кўрсаткичдир.\nҲарбий парад ва машқлар чоғида ўз дронлари ва баллистик ракеталарини намойиш қилиш билан Исроил ва Туркия қуроллари билан жиҳозланган ва урушда ғалаба қозонган мамлакат– Озарбайжонни қўрқитишга уринаётган Эрон режими ўз халқини ёмон аҳволда қолдирди, дейди кузатувчилар.\nБиргина мисол – Ҳоманаий тарафидан Эрондаги COVID-19 инқирози учун масъул қилиб тайинланган ИИПК бўлиб, бу тузилма воситачи сифатида охирги бир ярим йил ичида вакциналар қора бозоридан миллионлаб доллар ишлаган.\nБурчакка тақалган ва яккаланиб қолган Эрон тобора кўпроқ дўстлар ва иттифоқчиларидан айрилиб, минтақа ва бутун дунё бўйлаб ўзига душман орттиришда давом этмоқда.


РИВОЖЛАНАЁТГАН ЎЗБЕКИСТОН: - Ўзбекистон овози газетаси\nБеш – илоҳий рақам. Одамнинг қўли ва оёғида бештадан бармоқ бор. Ер юзининг бешта қитъасидагина инсон яшайди. Беш юлдуз – дунёдаги энг машҳур рамзлардан. Ўзбекистон Республикаси Давлат байроғида ҳам 12 та кичик беш юлдуз акс эттирилган. Таълим тизимида баҳолашнинг анъанавий бешлик тизими мавжуд. Беш «аъло» баҳо ҳисобланади. Шундан келиб чиқиб, одамлар: «Ишим зўр!», «Ишим аъло!» демоқчи бўлса: «Ишим беш!» дейди. Исломда бешта фарз мавжуд. Умматларга беш вақт намоз буюрилган. Халқимиз умрни «беш кунлик дунё» дейди ва ҳоказо.\n2017 йилдан эътиборан Ўзбекистон Республикасини янада ривожлантириш бўйича Ҳаракатлар стратегиясида белгиланган бешта йўналиш бўйича мамлакатимизда тарихий ишлар амалга оширилмоқда. Охирги йилларда сиёсий-ижтимоий, иқтисодий муносабатларнинг мазмун-моҳияти, жамиятимиз қиёфаси бутунлай ўзгарди. Бундай ижобий ўзгаришлар юртдошларимиз ҳаётида ўз ифодасини топяпти. Халқимизнинг турмуш даражаси, онг-тафаккури, билим ва маданиятини ошириш бўйича катта ишлар қилинди.\nКейинги уч йил мобайнида мамлакатимизда ислоҳотлар жараёни янги даврга кирди. Модернизация суръатлари жадаллашди. Айнан ана шу беш йўналишда беқиёс силжишлар юз берди. Табиийки, мамлакатимиз янги босқични бошдан кечиряпти. Агар таъбир жоиз бўлса, давлатнинг халққа қайишиши жараёни бошланди. Халқни рози қилиш мақсадга айланди. Масала: «Халқ давлат органларига эмас, давлат органлари халққа хизмат қилиши керак!» тарзида қўйилди.\nМамлакатимиз ҳаётида юз берган бу янги қадамлар ўртасида изчил мантиқий боғлиқлик бор. Улар замирида халқ ва давлат бирлиги кўзда тутилган.\n«Давлат», «мамлакат», «ҳукумат», «ҳокимият», «жамият», «халқ», «миллат», «халқ ҳокимияти» тушунчалари бор. Бир қарашда, ҳаммаси содда, ҳаммаси тушунарли. Ростини айтганда, «мамлакат» билан «давлат»ни, «давлат» билан «ҳукумат»ни, «ҳукумат» билан «ҳокимият»ни, «жамият» билан «халқ»ни , «халқ» билан «миллат»ни, «халқ» билан «халқ ҳокимияти»ни ва ҳоказоларни бир-биридан яхши ажрата олмайдиганлар оз эмас.\nДемократик тузумда буларнинг ҳар бири алоҳида-алоҳида тушунча. Айтайлик, давлат билан ҳукуматни обдон фарқлаб олмай туриб, давлат ва жамият вазифалари ўртасидаги тафовутни ҳам аниқлаштириб олиш мушкул. Чунки демократик тузумда давлат вазифалари билан жамият вазифалари ўзаро қатъий чегараланади, яъни ўртада ишлар ўзаро тақсимлаб олинади.\nБиласиз, Ўзбекистон – ёшлар мамлакати. Аҳолимизнинг 30 фоизини 14 дан 30 ёшгача бўлганлар ташкил этади. Фарзандларимизнинг таълим олиши, касб-ҳунар эгаллаши учун замонавий шароит ва имкониятлар яратилган. Шу билан бирга, ёшларнинг бўш вақтини мазмунли ўтказишни ташкил этиш долзарб масала ҳисобланади. Ёшлар қанчалик маънавий баркамол бўлса, турли ёт иллатларга қарши иммунитети ҳам шунча кучли бўлади.\nБиз эртанги кунимизнинг таянчи ва суянчи бўлмиш ёш авлодимизнинг янгича, мустақил фикрлайдиган, замонавий билим ва касб-ҳунарларни пухта эгаллаган, шу юртнинг ҳақиқий эгаси, Ватанимизнинг тақдири ва келажаги учун масъулиятни ўз зиммасига олишга қодир инсонлар қилиб вояга етказишни энг муҳим ишларимиздан деб биламиз. Айни шундай ёшларни, айтиш мумкинки, ҳал қилувчи куч сифатида тайёрлашни ўзимизнинг устувор вазифамиз сифатида кун тартибига қўйганимиз вақт ўтиши билан нақадар узоқни кўзлаган тарихий қадам бўлгани тобора аёнлашмоқда.\nХабарингиз бор, шу йилнинг 19 февраль куни Ўзбекистон Республикаси Президенти Шавкат Мирзиёев Сирдарё вилоятига ташрифи чоғида ёшлар маънавиятини юксалтириш, уларнинг бўш вақтини мазмунли ташкил этишнинг тарбиявий аҳамиятига алоҳида эътибор қаратган эди. Вилоятда ёшлар таълим-тарбияси, маънавият ва маърифат, спорт соҳасида амалга ошириладиган лойиҳалар билан ҳам танишди. Президентимизга вилоятда китобхонликни кенг тарғиб қилиш концепцияси ҳақида ҳам маълумот берилди. «Маънавиятимиз, ғурур-ифтихоримиз биринчи ўринга чиқадиган вақт келди. Фарзандларимизни ана шундай етук авлод қилиб тарбиялаш учун барчамиз масъулмиз. Биз бунинг учун маблағ ва вақтни аямаймиз», – деди Президентимиз.\nДавлатимиз раҳбари ушбу сафардан қайтганидан кейин махсус йиғилиш ўтказиб, ёшлар маънавиятини юксалтириш, уларнинг бўш вақтини мазмунли ташкил этиш бўйича муҳим вазифаларни белгилаб берди, ёшлар тарбияси билан боғлиқ беш ташаббусни ўртага ташлади.\nШу тариқа мамлакат бўйлаб янгича ҳаракатлар бошланиб кетди. Минтақа ва ҳудудларимизда ана шу беш ташаббусни ҳаётга жорий этишнинг янги-янги йўллари, усул ва услублари намоён бўла бошлади. Хусусан, Тошкент вилоятининг Бўка туманида бу соҳада ўзига хос тажриба шаклланди. Мамлакатимизнинг турли минтақа ва ҳудудларидан соҳа мутахассисларидан иборат гуруҳлар келиб, «Бўка тажрибаси»ни ўрганиб кетишди. Яхши анъаналар кенг ёйиладиган бўлди.\nТашаббус ташаббуслигича қолиб кетмаслиги керак. Ўртага ташланган беш ташаббуснинг ижроси доимий равишда шахсан Ўзбекистон Республикаси Президентининг назоратида турибди.\nШу йилнинг 19 март куни Президент Шавкат Мирзиёев раислигида ёшларга эътиборни кучайтириш, ёш авлодни маданият, санъат, жисмоний тарбия ва спортга кенг жалб этиш, уларда ахборот технологияларидан тўғри фойдаланиш кўникмасини шакллантириш, ёшлар ўртасида китобхонликни тарғиб қилиш, хотин-қизлар бандлигини таъминлаш масалаларига бағишланган видеоселектор йиғилиши бўлиб ўтди. Унда, жумладан, беш ташаббусни кенг жорий этиш мақсадида барча ҳудудларга мутасадди раҳбарлар масъул қилиб бириктирилди. Шунингдек, бу вазифаларга Қорақалпоғистон Республикаси Жўқорғи Кенгеси раиси, вилоятлар, Тошкент шаҳри, туман ва шаҳарлар ҳокимлари, «Нуроний», «Маҳалла» жамғармалари, Хотин-қизлар қўмитаси, Ёшлар иттифоқи раҳбарлари шахсан масъул ва жавобгар этиб белгиланди.\nОрадан 15 кун ўтиб, яъни 3 апрель куни Президент Шавкат Мирзиёев ёшлар таълим-тарбияси учун қўшимча шароитлар яратиш, хотин-қизлар бандлигини оширишга қаратилган комплекс чора-тадбирларни ўз ичига олган бешта ташаббусни амалиётга жорий этиш масалалари бўйича яна йиғилиш ўтказди. Унда ана шу беш ташаббус бўйича ишлаб чиқилган алоҳида-алоҳида дастурлар лойиҳалари муҳокама қилинди. Бу дастурлар 2019 – 2020 йилларда амалга ошириладиган ишларни ўз ичига қамраб олган.\nБешта ташаббус амалда таълим билан тарбияни узвий, яъни бир-бирига чамбарчас ҳолда олиб боришдек олий мақсадни кўзда тутади.\nҲаракатлар стратегиясининг ҳар бир устувор йўналиши ҳамда бешта ташаббуснинг ҳар бири бўйича қилинган ишлар тўғрисида кейинги мақолаларимизда фикр юритамиз.\nИнсон мақсадсиз яшай олмайди. Халқ ҳам. Аввало, мақсадларни аниқ белгилаб олиш, кейин эса уларга эришиш йўлида тинимсиз интилиш лозим.\nҲар бир мамлакат равнақи объектив ва субъектив шароитлардан келиб чиққан ҳолда амалга ошади. Объектив шароит бўлса-ю, субъектив шароит бўлмаса ҳам ёки, аксинча, субъектив шароит бўлса-ю, объектив шароит бўлмаса ҳам, тараққиёт юз бериши қийин кечади.\n«Объектив шароит» деганда мавжуд реал имкониятлар, «субъектив шароит» деганда эса одамларнинг онг-тафаккури, салоҳияти, тарбияси, маънавият кўзда тутилади. Объектив имкониятлардан унумли фойдаланиш – бевосита одамларга, демакки, субъектив омилга боғлиқ.\nЎзбекистон Республикасини ривожлантиришнинг бешта устувор йўналиш бўйича Ҳаракатлар стратегияси ҳам, ёшлар таълим-тарбиясига қаратилган бешта ташаббус ҳам амалда мамлакатимиздаги мавжуд имкониятлардан имкон қадар унумли фойдаланиш, яъни субъектив омилни кучайтиришга қаратилган.\nИнтилганга эса албатта, толеъ – ёр.


19:30 25 Ноябр 2020\n18:38 05.10.2018 Ҳавола олиш\nМусобақада биринчи ўринни Россия Федерацияси ва учинчи ўринни Қозоғистон Республикаси вакиллари эгаллади\nТОШКЕНТ, 5 окт - Sputnik. Россия Федерацияси субъекти бўлган 1-3 октябрь кунлари ўтказилган халқаро мусобақада Ўзбекистон Мудофаа вазирлиги ҳарбийлари 2-ўринни қўлга киритди, деб хабар қилди Спутник Ўзбекистон мухбирига вазирлик матбуот-хизмати.\n"Россия Федерациясида Мустақил Давлатлар Ҳамдўстлигига аъзо мамлакатларнинг дўстона армиялари ўртасида тоғ учкураши бўйича мусобақа ўтказилди. Уч кун давом этган баҳсларда Ўзбекистон жамоаси муносиб иштирок этиб, умумжамоа ҳисобида 2-ўринни қўлга киритди", - деди матбуот-хизмати вакили.\nТошкентда МДҲга аъзо мамлакатлар армиялари ўртасида қўл жанги чемпионати ўтказилади\nБугун, 5 октябрь куни эрта тонгда Тошкент халқаро аэропортида иштирокчиларни тантанали кутиб олиш маросими бўлиб ўтган.\nМусобақа Россия Мудофаа вазирлиги тоғ тайёргарлиги ва яшовчанлик маркази базасида – Европа қитъасининг энг баланд нуқтаси – Эльбрус чўққиси ёнбағирларида ташкил этилган. Якка ва жамоавий тартибда тошли қояга чиқиш, тоғ тўсиқлари йўлагидан ошиб ўтиш ва жанговар ҳолатда 5 километр масофага марш югуриб, ўқотар қуроллардан отиш каби махсус мураккаб шартлардан иборат.\nМусобақада биринчи ўринни Россия Федерацияси ва учинчи ўринни Қозоғистон Республикаси вакиллари эгаллади.\nЭслатиб ўтамиз, жорий йилнинг апрель ойидан сентябрь ойига қадар МДҲга аъзо давлатлар дўстона армиялари доирасида ҳарбий-амалий спортнинг 7 та тури бўйича мусобақалар ўтказилди. Сентябрь ойида ўтказилган "Армия қўл жанги" йўналиши бўйича чемпионат биринчи маротаба Тошкентда ўтказилди ва унда ўзбекистонлик ҳарбий спортчилар умумжамоа ҳисобида биринчи ўринни қўлга киритган эди.


Бразилия ҳукумати Рио-де-Жанейродаги Олимпиадага 850 млн доллар ажратади\n22:05 / 18.06.2016\nБразилия ҳукумати Рио-де-Жанейро штатига Олимпия ўйинларини таъминлаш бўйича мажбуриятларини молиялаш учун 2,9 млрд реал (849 млн доллар) ажратади. Бу ҳақда ҳукумат вакилига иқтибос келтирган ҳолда Reuters ахборот агентлиги хабар берди.\nРио-де-Жанейро штати раҳбарияти оғир молиявий ҳолатда эканлигини тан олди ва давлатдан Олимпия ўйинлари бўйича мажбуриятларини бажариши учун молиялашни сўради. Штат губернатори бу илтимосини нефть нархининг пасайиши билан тушунтирди.\nПуллар инфратузилма, хусусан метро тармоғини қуриб битказиш ва Олимпия ўйинларидаги хавфсизликка, жумладан ҳуқуқ-тартибот муассасалари ходимларига маошларни тўлашга сарфланади.\nЖорий ҳафтада Рио-де-Жанейрога ташриф буюрган вице-президент Мишель Темер ҳукумат Олимпия ўйинлари бўйича барча мажбуриятларнинг бажарилишини кафолатлашини айтди.\nОлимпия ўйинлари 5 августдан бошланади.


Вақт тугашига жуда оз қолди!\n03.02.2020 17:25 0 2402\nСоврин жамғармаси $100 000 бўлган «mGovAward» танловига аризаларни қабул қилиш жараёни тез орада якунланади!\n«mGovAward» – бу энг яхши мобил иловаларни ишлаб чиқишга бағишланган Ўзбекистондаги биринчи кенг миқёсли танлов бўлиб, унда фақат ОТМ талабалари, коллеж/лицей ҳамда мактаб ўқувчилари иштирок этишлари мумкин.\nБарча истовчилар ўз қобилиятларини қуйидаги 5 йўналишда синаб кўришлари мумкин:\nТуризм ва маданият;\nЛойиҳаларни баҳолашда қўлланиладиган асосий мезонлар: бўлғуси лойиҳанинг самарадорлиги, унинг инновацион хусусиятлари ва ишлатишдаги қулайлиги.\n«mGovAward» танлови ёрдамида сиз нафақат ўз кучингизни ўзингизга ўхшаган катта мақсадли ёшлар ўртасида синаб кўришингиз, балки ўз маҳсулотингизни яратганингиз учун пуллик совринни ҳам қўлга киритишингиз мумкин! Аниқроқ айтганда: танлов ғолиби 50 000$, иккинчи ўрин соҳиби 30 000$, учинчи ўрин эгаси – 20 000$ миқдоридаги ютуққа эга бўлади.\nАризангизни ушбу манзилга юборишга шошилинг. Чунки муддат тугамоқда – аризаларни қилиш жараёни 2020 йил 10 феврал куни якунланади!\nЭслатиб ўтамиз, мазкур танлов IT-парк томонидан Ўзбекистон Республикаси ахборот технологиялари ва коммуникацияларини ривожлантириш вазирлиги кўмагида ҳамда Бирлашган Араб Амирликлари ҳукумати билан ҳамкорликда ўтказилмоқда.\nТехнология 02/03, 12:50\nmGovAward танловида кейинги босқичга ўтганлар рўйхати эълон қилинди


Турнинг амал қилиш муддати 01.04.2019 — 31.08.2019\nТашриф буюрилувчи шаҳарлар Куала-Лумпур, Борнео\nСаёҳат нархи UZS 6,240,000 1 одамга (икки ўринлик жойлаштиришда)\nБорнео – ноёб орол. У Осиёнинг Жануби-Шарқида жойлашган: бу ердаги иқлим йилнинг исталган вақтида пляжда дам олиш учун қулай, ҳамма ерда экзотика – мевалар, денгиз маҳсулотлари, маданият, урф-одат ва анъаналар! Шунингдек, юқори даражада хизмат кўрсатувчи турли-туман шинам меҳмонхоналар. Ушбу меҳмонхоналарнинг кўпчилигида пляжлар мавжуд бўлиб, у ерда соатлаб сокинлик ва осойишталикдан баҳра олиш мумкин.\nҚўшимчасига Борнео ўзига хос ўсимлик ва ҳайвонот дунёсига эга. Бу ерда тоғ паркларида сайр қилиш ва оролга йўл олиш, чакалакзорларга бориб ниҳоятда ноёб қушлар ва жониворларни томоша қилиш мумкин! Бир сўз билан айтганда, бу ерга келган сайёҳ табиат гўзаллигидан чинакамига завқланиб, унга яна бир қадам яқинлашади.\nБорнео ўз меҳмонларига сувдаги турли кўнгилочар машғулотлар – дайвинг, рифтинг, шунингдек, экскурсияларни таклиф этади. Буларга қўшимча равишда лонгхаус – баланд ёғоч томли уйларда бир ёки икки оила эмас, бутун бошли қабила яшаётганини бевосита кўришингиз мумкин!\nУ ерга боришни истайсизми? Tatil.uz Сиз учун ажойиб турни тайёрлаб қўйди!\nТурнинг амал қилиш муддати 01.04.2018 — 31.08.2019\nНархлар бир киши учун икки ўринлик жойлаштиришга кўрсатилган\nҲисоб-китобда 3 ва 4 юлдузли меҳмонхонада яшаш ва сервис хизмати кўрсатилган\n«Куала-Лумпур — Борнео — Куала Лумпур» авиапарвозлари\nмеҳмонхона дастуридан овқатланиш ва истиқомат қилиш\nКуала-Лумпур бўйлаб саёҳатлар\nХалқаро авиапарвозлар <<Тошкент - Куала Лумпур - Тошкент> (4.300.000 сўмдан бошлаб)\nБанкларнинг комиссион харажатлар


Регистон майдони Ер юзининг Сайқали деб тан олинган, Амир Темур бирлаштирган 27 (йигирма етти) давлат пойтахти бўлган машҳур Самарқанднинг ўзига хос ва мос бўлган кўзгусидир. Регистон деган сўз форс тожик тилидан олинган сўз булиб, «қумли жой »деган маънони билдиради. Тарихий маълумотлар ва аниқ илмий ашёвий материаллар исботига караб шуни айтиш мумкин-ки, бу ердан жанубий шарқдан, шимолий ғарбга томон катта ариқ оқиб ўтган, вақт ўтиб ариқ қуригандан сўнг, ўрнида кумлоқ жой қолади. Ана шу асосда Регистон деган сўз келиб чиқади. ХIХ асрда эса соҳибқирон Амир Темур ҳукмронлиги даврида ҳозирги Регистон майдони ўрнида Марказий бозор бўлган, ана шу даврдан Самарқанд жаҳонда машҳур илму фан ва ҳунармандчилик маркази сифатида танилганлиги учун бу ерга етти иқлимдан олиму-фузалолар Мирзо Улуғбек атрофига тўпланишган, Шоҳи Зинда мажмуаси зиёратига келган савдогарлар эса машҳур Самарқанд қоғозини ва бошқа кўплаб турли ҳунармандчилик ҳамда яна қатор молларни харид қилишган. Барча йўллар эса пойтахт Самарқанд шаҳрининг савдо-ҳунармандчилик ва шимолий маркази ҳисобланган Регистонда бир-бири билан туташган. У савдо-сотиқ кўчаси бўлган, заргарлар растаси орқали қалъа Кўксарой, Бўстонсарой билан боғланган. Асрлар давомида Регистон ўзидаги иншоотларни уч марта ўзгартирди. Аввало Амир Темурнинг оқила хотинлари Туманоқа хомийлигида бу ерда катта ҳашаматли гумбазли бош кийимлари сотиладиган усти ёпиқ тим қурилади. Мирзо Улуғбек ҳукмронлиги даврида майдонда қайтадан режалаштириш ишлари амалга оширилади. Бу жойлар вақфга топширилгани учун бозор тимлари кўчириб олинди ва бошқа жойга ўрнатилди. Майдоннинг ғарбий қисмида дастлабки бино, Улуғбек мадрасаси қурилди. 1424 йилда эса Улуғбек мадрасаси рўпарасида «Қуш» услубида Улуғбек хонақоси барпо этилди. Хонақо бош фасади мадраса фасадига нисбатдан қисқароқ бўлган, чунки хонақонинг жанубий – ғарбий қисмида қадимдан зиёратгоҳ бўлиб келган Имом Жафари Содиқ мозори жойлашган бўлган. Майдоннинг шимолий томонида ҳам зарурий эхтиёжни назарга тутган ҳолда Мирзо Улуғбек фармони билан ҳашаматли Мирзойи Карвонсаройи қурилди. Унинг тузилиши ҳозирги Тиллокори мадрасасига ўхшаш бўлиб, Карвонсарой кенг бостирма ва хужрали ховлидан иборат бўлган. ХV асрнинг 30-йилларида Шоҳрух Мирзонинг (Амир Темурнинг ўғли) устози ўша замоннинг кўзга кўринган арбоби Алика Кўкалдош ҳокиму-уламо ва шариат пешволари билан келишилган ҳолда жумъа масжиди қурдиради. Масжид тўғри бурчакли қурилган бўлиб ғишт ва тош устунларга таянган икки юз ўн гумбазли ҳашаматли ҳовлидан иборат бўлган. Бинонинг қолдиқлари 1936 йилда Регистон хиёбонини барпо этиш мақсадида ерни текислаш вақтида топилган. Масжид ёнидан эса Мирзо Улуғбек қурдирган ўндан зиёд турдаги ёғочлардан иборат бўлган «Масжиди Муқаттаъ» жойлашган. Масжид деворлари ва сақфи қитъа-қитъа қилинган, нақшин ёғочлардан ясалганлиги учун «Муқаттаъ» деб аталган. Шу билан бирга, Регистон майдонидаги мадраса, хонақоҳ ва карвонсарой ғарбида нафақат Самарқандда, балки шарқда энг ҳашаматли ҳисобланган «Ҳаммоми Мирзойи» ҳаммоми қурдирган. Бу бино тўғрисида «Бобурнома»да ёзилишича: «Мирзо Улуғбек яна ушбу мадраса ва хонақоҳда совуқ яхши бир ҳамом солибдур. Мирзойи ҳамом номи ила машҳурдур, хар навъ тошлардин фарзлар қилибдур, Хуросоний Самарқандда андак ҳамом маълум эмаским, бўлғай». Шаҳарнинг олтита асосий савдо йўли шу ерга келиб туташган, Регистон майдони ҳақиқий тижорат ва ҳунармандлар маркази бўлган. Регистон Самарқанднинг ҳанузгача шаҳарсозлик санъатининг мукаммал асари бўлиб келаётир. Ана шу машҳур шоҳ асарлардан фақат Улуғбек мадрасаси бизгача етиб келган, қолган ансамблдаги ҳозирги бинолар эса ушбу мажмуани қайта (муқаррар) тиклаш мақсадида ХVII асрда шаҳар ҳокими Ялангтуш Баходир томонидан қурилган.\n«Регистон» сўзининг маъноси «қумли жой» деган маънони англатади.Замонавий Регистон ансамбли ўзида Улуғбек, Шердор ва Тиллокори мадрасларини мужассам этади.XVII асрга келиб Регистон майдони Ялангтўш Баҳодир фармони билан тўлиқ таъмирдан чиқарилган.


hidoyat.uz – “Мовароуннаҳр” нашриётининг сайти - СЎРАГАН ЭДИНГИЗ... (“ИСЛОМ НУРИ, 2015 ЙИЛ 2-СОН)\nСЎРАГАН ЭДИНГИЗ... (“ИСЛОМ НУРИ, 2015 ЙИЛ 2-СОН)\nСавол: Сафарда бўлган эр хотинига sms орқали “талоғини берса”, аёлига талоқ тушадими?\nЖавоб: Ҳа, талоқ тушади. Агар бир киши хатда аёлига талоқ берса, унда ёзилганидек талоқ тушади. Хат ёзилган кундан эътиборан идда бошланади. Агар хатда: “Менинг талоқ хатим борганидан сўнг сен талоқсан” деб ёзилган бўлса, мактуб боргач, талоқ воқе бўлади (“Раддул муҳтор алад Дуррул мухтор”).\nТалоқ сўзини айтишдан олдин етти ўлчаб, бир кесиш керак. Ҳадиси шарифда: “Бандаларга ҳалол қилинган нарсалар ичида Аллоҳ таолонинг ғазаби ва нафратини қўзғатадигани талоқдир”, дейилган (Имом Абу Довуд ривояти).\nСавол: Баъзи жойларда сафар ойида одамлар пул йиғиб, унга жонлиқ сотиб олиб сўяди ва таом тайёрлаб, уни ҳаммалари ейди. Бу “дарвешона” дейилади. Шундай қилиш дурустми?\nЖавоб: Одамлардан пул йиғиб, уни яна уларнинг ўзларига едириш эҳсон ҳисобланмайди. Бундай қилиш динимиз йўриқларига зиддир.\nСавол: Сафардан уйимга қайтгандан сўнг мусофирман, деган хаёлда тўрт ракатли намозни икки ракатини ўқигач, салом бериб ва дарҳол уйда эканимни англаб, қиёмга туриб намозимни тўрт ракат қилиб тугатдим. Ана шу ўқиган намозим дуруст бўладими?\nЖавоб: Йўқ. Тўрт ракатли намознинг икки ракатидан кейин сафардаман деган хаёлда, ё хуфтон намозининг икки ракатини ўқиб бўлгач, бу таровеҳ намози деб ёки пешиннинг икки ракатидан кейин бу жума намози, деган ўйда салом бериб қўйган кишининг намози бузилади. Чунки ўқиётган намозини қайси вақт намози эканини унутиб салом бериш билан намоз бузилади. Аммо намозим тугади, деган хаёлда салом берган кишининг намози бузилмайди, салом берган заҳоти яна бир ё икки ракат ўқиши ёдига тушса, давомини ўқиб, намоз охирида саҳв саждаси қилади (“Фатовойи Ҳиндия”, “Қозихон”).\n4304 марта ўқилган.


Салоҳияти ҳали ишга солинмаган туристик манзилларга сайёҳларни жалб этиш бўйича топшириқлар берилди\n18:06 / 26.04.2022\nЎзбекистондаги ҳар бир вилоятда туристлар учун жозибадор бўлган камида 20 миллион долларлик 1 тадан йирик лойиҳа бошланади.\nФото: Халқ сўзи\nТуризм хизматлари кўламини кенгайтириш ва инфратузилмасини ривожлантириш бўйича видеоселекторда туризм вазири, унинг янги тайинланган ўринбосарлари, вилоят ҳокимлари ва туризм бўйича муовинлари олдидаги энг устувор вазифалардан бири - туризм соҳасида пандемиягача бўлган кўрсаткичларни тиклаш экани таъкидланди.\nТуризм ва унга турдош соҳаларда камида 200 мингта янги иш ўринлари яратиш вазифаси қўйилди. Бунинг учун йил якунига қадар ҳар бир вилоятда туристлар учун жозибадор бўлган камида 20 миллион долларлик 1 тадан йирик лойиҳани бошлаш зарурлиги таъкидланди.\nМисол учун, Наманганда ишга туширилган «Афсоналар водийси», Бўстонлиқда «Амирсой мажмуаси»да ҳам болалар учун, ҳам катталар учун барча шароитлар яратилган бўлиб, кунига минглаб хорижий ва маҳаллий туристлар келмоқда.\nБундай йирик лойиҳаларни қўшни давлатлар учун қулай бўлган Андижон, Тошкент вилояти, Қашқадарё ва Хоразмда барпо этиш учун барча имкониятлар етарли.\nЙиғилишда мамлакатда Чимён, Билдирсой ёки Зоминдан кам бўлмаган, лекин салоҳияти ҳали ишга солинмаган туристик манзиллар кўплиги таъкидланди.\nМасалан, Бойсундаги дунёда энг чуқур ғорлардан ҳисобланган Бойбулоқ (Осиёда энг чуқур, 1 минг 415 метр), ёнидаги Вишневский (715 метр), Неандартал одам қолдиғи топилган Тешиктош ғорлари, Дарбанд дараси, қадимий эллин маданияти ёдгорлиги – Узундара қалъаси бутун дунёдан сайёҳларни ўзига жалб қилади.\nБу ерда меҳмонхона, кемпинг, тоғ спорти, дор йўли, туристлар уйлари каби объектларни ташкил этиш орқали 500 минг сайёҳни бемалол жалб қилиш мумкинлиги таъкидланди.\nБундай имкониятлар Бўстонлиқдаги Товоқсой, Оҳангарондаги Овжасой, Ангрендаги Янгиобод, Шаҳрисабздаги Мираки, Янгиқўрғондаги Нанай, Попдаги Чодак ҳудудларида ҳам мавжуд.\nЧорвоқ ва Тўдакўлдан бошқа бирорта ҳудудда чўмилиш жойлари йўқлиги қайд этилди. Бу борада Нукусдаги Ашшикўл, Бухородаги Зикрикўл, Жиззахдаги Айдаркўл ва Тузкон кўлининг имкониятлари ишга солинмай турибди.\nПрезидент мавзуни давом эттирди.\nБоғотнинг «Қалъа-жиқ» ва Элликқалъадаги Ақчакўлда санаторий-курорт ташкил этиш, Бухорода «Қадимий Бухоро» ва «Ўнинчи аср этноқишлоғи», Наманганда «Оазис», Сирдарёда «Сирдарё экотуризм», Тошкент вилоятида «Гарден» туризм кластерлари ва Фарғонада «Фарғона парки» тематик боғини ташкил этиш бўйича йирик лойиҳаларни бошлаш кераклиги айтилди.\nВилоят ҳокимларига бир ой муддатда ушбу лойиҳаларни амалга ошириш учун ҳудудларни белгилаб, салоҳиятли инвесторларни аниқлаш ва амалий ишларни бошлаш топширилди.\nЖорий йилда Ўзбекистон туризм магистрали бўйлаб 31 та туман (шаҳар) ҳудудидан ўтувчи йўл бўйида комплекс туризм хизматларини (автотураргоҳ, кемпинг, автосервис, овқатланиш, ёқилғи қуйиш) қамраб олган 1 тадан «карвонсарой» барпо этиш вазифаси қўйилди.\nБундай лойиҳаларга бир ой муддатда 1 триллион сўм кредит ресурслари ажратилади, йил якунига қадар яна 100 миллион доллар жалб қилинади.\nВилоят ҳокимлари ҳам камида 20 миллион долларлик лойиҳаларни ишга тушириши шартлиги кўрсатиб ўтилди.\n16:57 / 23.05.2022\n«Спортдаги натижалар яратилган шароитларга ҳали мос эмас» — Шавкат Мирзиёев\n18:37 / 17.05.2022\n«Биржа нималигини билмайдиган туман ҳокимлари ҳам бор» — Шавкат Мирзиёев\nЎзбекистонда хорижий компаниялар учун биржа хизматлари тўлови бекор қилинади


Қирғизистонда "Катта ғазовот"чиларнинг чақириқлари текширилмоқда\n17 апрел 2021, Тошкент вақти: 08:25\nҲаракат аъзоларидан бири Сиймиқ Жапикеев\nҚирғизистон Ички ишлар вазирлиги “Катта ғазовот” (“Чон Казат”) ҳаракати фаолларининг чиқишларида жиноят аломатлари бор ёки йўқлигини текшириш мақсадида тегишли экспертизаларни ўтказмоқда. Бу ҳақда ички ишлар вазири ўринбосари Алмаз Ўрўзалиев парламентда 20 май куни ўтган йиғилишда маълум қилди.\nРасмийга кўра, ҳаракат аъзоларидан бири Сиймиқ Жапикеевга нисбатан судгача суриштирув ишлари олиб борилмоқда. Иқтисодий жиноятларга қарши кураш хизмати эса собиқ Бош вазир, парламент депутати Қубаничбек Жумалиевнинг бойликлари қандай йўллар билан топилгани юзасидан дастлабки суриштирув ишларини олиб бормоқда.\n“Катта ғазовот” ҳаракати ҳақида Қирғизистонда бир неча кун аввал маълум бўлди. Мазкур ҳаракат аъзоси ва Бош прокуратуранинг собиқ ходими эканини айтиб чиққан Сиймиқ Жапикеев исмли шахс ижтимоий тармоқларда Қирғизистондаги бир қатор сиёсатчилар, жумладан, собиқ Бош вазир ва амалдаги депутат Қубаничбек Жумалиев ўз бойлигини ноқнуний йўллар билан топгани иддао қилинган видеоларни жойлаштирган эди.\nБу видеолар қирғиз жамиятида қизғин муҳокамаларга сабаб бўлди. Қубаничбек Жумалиев эса маҳаллий телеканаллардан бирида қилган чиқишида, қўлига Қуръон ушлаб, коррупцияга аралашмагани тўғрисида қасам ичган.\nПарламент депутати Ирина Карамушкина фикрича, “Катта ғазовот” ҳаракати “одамларни талаб бойиган талончиларни, контрабандистларни, коррупционерларни, бойлигини ҳалол йўл билан топмаганларни талашга чақирмоқда”.\nКарамушкина ҳуқуқ-тартибот идоралари олдига “ҳаракат аъзоларининг бу каби чақириқлари “зўравонлик” деб баҳоланиши мумкинми?” деган савол қўйган эди.


Бойсунлик гиламдўз Мафтуна - soglom.uz\nБойсунлик гиламдўз Мафтуна\nҚўл меҳнатида яратилган нақшинкор гиламлар... Унда акс этган ранглар бир бирини сира такрорламайди. Ҳар бири ўзига хос – нафис ва гўзал. Нақшларнинг турфа хиллиги эса киши ҳайратини оширади.\nНомлари ҳам шунга яраша. “Қурбақа пишти нақши”, “қўчқоршоҳи”, “туябўйин”, “тўдагул”... Гиламларни кузата туриб, уни қўли гул, кўп йиллик тажрибага эга ҳунарманд яратган дея хаёлга боришингиз тайин. Лекин бундай гўзал ва бежрим гиламларнинг ижодкори сурхондарёлик ёш ҳунарманд Мафтуна Азизова бўлади.\nБойсун туманидаги “Ҳунармандлар” маҳалласида истиқомат қилувчи бу гиламдўз қиз эндигина 23 ёшни қаршилади. Ёш бўлишига қарамай, Мафтуна нафақат Бойсун элининг, балки вилоят, борингки, республикамиздаги кўплаб устоз ҳунармандлар эътиборига тушган.\nҚаҳрамонимиз гиламдўзлик ҳунари билан асрлар оша Сурхон элида обрў топган машҳур сулоланинг бешинчи авлоди. Мафтуна ушбу ҳунар сир-асрорларини катта онаси ва опаларидан ўрганиб келмоқда.\n– Болалигимда онам маҳалладаги қизлар билан жам бўлиб, турли рангларда бежрим гиламлар тайёрлашарди, – дейди Мафтуна ҳунарга бўлган қизиқиши ҳақида сўзларкан. – Ўша пайтларда мени фақат онамнинг мўъжазгина иш жойида учратиш мумкин эди. Баъзан гилам тўқишга шу қадар қизиқиб кетардимки, катталарнинг ишига халақит бераётганимни ҳам сезмай қолардим. Шундай кезларда уларнинг беғараз даккиларини ҳам эшитганман. Вақт ўтиши билан ана шу жараённинг бевосита иштирокчисига айландим. Дастлаб иплардан турфа ҳайвончалар ясаган бўлсам, тўққиз ёшимда мустақил тарзда гилам тўқидим.\nМафтуна тумандаги Агросаноат касб-ҳунар коллежини тамомлагандан сўнг якка тартибдаги ҳунарманд сифатида иш бошлади. Ҳозирда 30 нафарга яқин қишлоқ ёшларини иш билан банд қилди. У ўзининг мўъжазгина иш жойида нафақат гиламдўзлик билан шуғулланади, балки шогирдлари билан турли либослар, турфа миллий буюмлар яратади. Замонавий дид ва миллий руҳ жам бўлиб ҳақиқий санъат даражасига етган асл гиламлар нафақат маҳаллий аҳоли, балки хорижликларда ҳам катта қизиқиш уйғотмоқда.\nЁш ҳунарманд қиз бугунга қадар кўплаб танлов ва семинарлар, жумладан, уч йилдан буён Бухоро шаҳрида ўтказилаётган “Ипак ва зираворлар фестивали”да нафис гиламлари билан мунтазам қатнашиб келмоқда.\nШунингдек, Германиянинг Гёте институти томонидан сурхондарёлик ҳунармандлар учун ўтказилган семинар-тренингда ўзининг лойиҳаси билан ғолиб бўлиб, Бухорода ташкил этилган ўқув-тренингида ўз малакасини ошириш имконига эга бўлди. Шунингдек, у “Ташаббус – 2016” кўрик-танловининг туман ва вилоят босқичларида муваффақият қозониб, республикада “Энг ёш ҳунарманд” йўналиши бўйича ғолиб бўлди.\nКелажакдаги режалари ҳақида сўзларкан у ана шундай семинар-тренинглар ва турли танловларда кўпроқ иштирок этиб, ўз малакасини ошириш ва келгусида ЮНЕСКОнинг “Сифат белгиси” мукофотини қўлга киритишни мақсад қилган. Биз Мафтунага эзгу орзулари ушалишига тилакдошмиз.\nКартошка етиштириш бўйича тавсиялар 2 сония олдин\n“Ёрдамларингизни дариғ тутманг...” 13 сония олдин\nЮрак туғма нуқсони қандай пайдо бўлади? 21 сония олдин\nФарзандингиз сиздан ўрнак олади 45 сония олдин\nСунъий қон кукуни яратилди 1 дақиқа олдин\nСаратон ҳамиша хавфли бўлмайди 1 дақиқа олдин\nЭҳтиёткорлик инсон ҳаётини асрайди ёки заҳарланиш ҳақида нималарни биласиз? 2 дақиқа олдин\nГилос экиш ва парваришлаш бўйича тавсиялар 2 дақиқа олдин\nФУТБОЛЧИЛАРИМИЗНИНГ ЙИРИК ҒАЛАБАСИ 3 дақиқа олдин


"Насаф" ва "Металлург" 40-бор бир-бирига рўбаро бўлади\n2 ноябрь, 2017, 09:02\nЭртадан олий лига 27-тур учрашувларига старт берилади. “Насаф” бу тур учрашувини Бекободнинг “Металлург” жамоасига қарши ўтказади. Учрашув 04 ноябр шанба куни “Марказий” стадионда соат 17:00да бошланади\nУшбу жамоалар бу сафар ўзаро 40-учрашувда майдонга тушишади.\nМаълумот ўрнида: Эрматов бу йилги жамоамиз иштирокидаги 6та учрашувни бошқарган. Шулардан биттаси кубок баҳсидир. Эрматов бошқарган учрашувларнинг иккитасида жамоамиз ғалабага эришган, қолган учрашувларда мағлубиятга учраган. Равшан Эрматов мазкур жамоалар ўртасидаги биринчи давра 12-тур учрашувини ҳам бошқарган эди.\nМазкур жамоалар миллий чемпионатимизда илк марта 1998 йили туқнаш келишган. Ўзаро учрашувларнинг статистикасига эътибор қаратсак, жамоалар миллий чемпионатимизда ўзаро 39 марта туқнаш келишган. Бўлиб ўтган 25 ўйинда “Насаф” жамоасининг қўли баланд келган. 4 ўйинда дуранг натижа қайд этилган. Қолган 10 учрашувда бекободликлар ғалаба қозонишган. Тўплар нисбати бўйича “Насаф” футболчилари устунликни ўз қўлларида ушлаб туришибди – 67:31.\n“Насаф” Бекободда бўлиб ўтган биринчи даврадаги 12-тур учрашувида 1:0 ҳисобида мағлуб бўлган.\nҚаршида ўтган ўзаро учрашувлар тарихидан\nШу пайтгача бу жамоалар Қаршида ўзаро 19 учрашувда майдонга тушишган. Ушбу учрашувларнинг 17тасида “Насаф” ғалаба қозонган. 1 учрашувда дуранг ва яна 1 учрашувда маъданчилар ғалабага эришган. Демак, Қаршида бўлиб ўтган учрашувларда “Насаф” яққол устунликка эга. Бўлиб ўтган учрашувларда дарвозаларга 59та тўп киритилган. Тўплар нисбати бўйича “Насаф” устунлик қилмоқда – 48:11.\nҚуйида Қаршида бўлиб ўтган сўнгги 5та учрашувнинг натижаларини эътиборингизга ҳавола қиламиз:\n30.09.2016. “Насаф” - “Металлург” 3:0\n15.05.2015. “Насаф” - “Металлург” 0:1\n27.04.2014. “Насаф” - “Металлург” 0:0\n04.05.2013. “Насаф” - “Металлург” 3:1\n21.06.2012. “Насаф” - “Металлург” 1:0\nКўриб турганингиздек, “Металлург” Қаршидан сўнгги бор 2012 йилда ғалаба билан қайтган. Бу “Металлург”нинг Қаршида қозонган ягона ғалабасидир.\n“Металлург” жамоасининг тўпурарлари ҳақида\nШу пайтгача “Металлург” жамоаси футболчилари рақиблари дарвозасига 38та тўп киритишган. Бу 15та футболчи томонидан амалга оширилган. “Металлург” жамоаси фойдасига 1та автогол ҳам бўлган.\nМеҳмонлар тўпурарлар рўйхатини Зоҳид Абдуллаев бошқариб бормоқда, бу футболчи 11та тўп киритган. Абдуллаевни вақтида “Насаф” таркибида ўйнаганидан ҳам хабарингиз бор. Рўйхатнинг 2-ўрнида Аюбхон Нуъмонов бор, у 4та гол киритган.\n“Металлург” - “Насаф” жамоаларининг ўринбосарлари ўртасидаги учрашув 03 ноябр жума куни соат 15:00да бошланади. Учрашув ҳар доимгидек Спутник қўрғонидаги “Меҳнатчи” стадионида бўлиб ўтади.\nЖамоаларнинг асосий таркиблари ўртасидаги учрашув эса, 04 ноябр шанба куни “Марказий” стадионда соат 17:00да бошланади.


Прописка энди йўқ, ўрнига бошқа сўз...\n17.02.2020 15:16 0 9541\nБугун 17 февраль куни Халқаро пресс-клубнинг «Давлат дастури лойиҳасининг давлат ва жамият қурилиши тизимини такомиллаштириш, суд-ҳуқуқ соҳасини ислоҳ қилиш, хавфсизликни, миллатлараро тотувлик ва диний бағрикенгликни таъминлаш ҳамда ташқи сиёсат соҳаларидаги долзарб тадбирлари» мазмун-моҳиятига бағишланган сессияси бўлиб ўтди. Бу ҳақда пресс-клуб канали хабар қилмоқда.\nУнда иштирок этган Ички ишлар вазири ўринбосари Азизбек Икромов прописка масаласига тўхталиб ўтди.\n«Прописка - эскидан қолиб кетган тизим. 2011 йилдан ҳозирга қадар Тошкент вилоятида 76 мингдан зиёд фуқаро, Тошкент шаҳрида эса 200 минг фуқаро доимий пропискага ўтган. Эндиликда прописка сўзи амалдан чиқарилиб, ўрнига «қайд этиш» сўз бирикмаси ишлатилади»,-деди ИИВ вазири ўринбосари.\nЭслатиб ўтамиз, Ўзбекистон президенти Шавкат Мирзиёев 2020 йил 24 январда Олий Мажлисга мурожаатномасида прописка тизими ҳақида гапириб, «30 йил давомида ўз фуқароларимиз оёғига кишан урдик» дея таъкидлаган эди.\nШундан сўнг, депутат, Инсон ҳуқуқлари миллий маркази директори Акмал Саидов пропискани дискриминация деб атади, шунингдек, Адлия вазири Русланбек Давлетов ҳам бу масала тез орада узил-кесил ҳал этилишини маълум қилди.\nпрописка ИИВ Тошкент шаҳри Азизбек Икромов


Россия маиший техника ишлаб чиқарувчилари ҳамда Чакана савдо корхоналари ассоциациялари Федерал Монополиядан чиқариш қўмитасига Visa ва MasterCard тўлов... 27.12.2016, Sputnik Ўзбекистон\n16:20 27.12.2016 (янгиланди: 16:35 27.12.2016)\n© Sputnik / Владимир Трефилов / Фотобанкка ўтишVISA ва MasterCard карточкалари\nРоссия маиший техника ишлаб чиқарувчилари ҳамда Чакана савдо корхоналари ассоциациялари Федерал Монополиядан чиқариш қўмитасига Visa ва MasterCard тўлов тизимлари устидан арз қилишди.\nТОШКЕНТ, 27 дек – Sputnik. Россия Маиший ва компьютер техникаси ишлаб чиқарувчилари ассоциацияси (РАТЭК) Федерал Монополиядан чиқариш қўмитасига (ФАС) Visa ва MasterCard халқаро тўлов тизимлари устидан арз қилишди, РБК хабарига кўра.\nРАТЭК хабарига кўра Visa ва MasterCard тўлов тизимлари, қонунга хилоф равишда, эркин савдо амалга оширишга тўсқинлик қилмоқда.\nФАСга юборилган ушбу мурожаатномани Россиянинг яна бир неча бизнес ассоциациялари қўллаб қувватлашди. Улар орасидс Чакана савдо компаниялари ассоциацияси (АКОРТ), Интернет-савдо компаниялари ассоциациялари (АКИТ) ҳам бор.\nМурожаатда айтилишига кўра, нақд пул билан савдо қилганда эквайринг харажатлари 0,1 – 0,5%ни ташкил қилса, Visa ёки MasterCard тўлов тизимлари орқали тўлов амалга оширилганда банк операциялари харажатлари 3,5 %га етмоқда.\nVisa ва MasterCard тўлов тизимлари Россия бозорида энг оммавий тўлов тизимлари ҳисобланади. 2015 йил давомида ушбу халқаро тўлов тизимларга савдо корхоналари 150 миллиард рубл тўлашган.\nРоссия бизнес вакилларининг фикрига кўра, нақд пул ва тўлов карталари харажатлари орасидаги бундай катта фарқ эркин савдо ривожланишига тўсқинлик қилмоқда. Статистика маълумотларига кўра, ривожланган мамлакатларда умумий савдодан 90% банк карталари ёрдамида амалга оширилса, Россияда бундай тўловлар фақат 29% ни ташкил қилмоқда.\nБундан ташқари банклараро операциялар учун олинадиган комиссия (interchange fee), кўп ҳолларда аниқ белгиланмаган ва тўлов тизими хохишига қараб 0,5% дан 2,1%гача бўлиши мумкин. Савдо ассоциацциялари хабарига кўра, бир хил тўлов картаси ёрдамида турли маҳсулотлар харид қилгандан банк комиссияси турлича бўлиши мумкин. Масалан, озиқ-овақат харид қилганда — 1,3%, бензин — 1,2%, турагентство хизматлари учун — 1%, маиший техника учун – 2,1%гача.\nСолиштириш учун — Европа мамлакатларида ушбу кўрсатгичлар жуда паст бўлиб, қандай маҳсулот сотиб олишдан қатъий назар 0,2 – 0,3 %ни ташкил қилади.\nЭслатиб ўтамиз, Россия қонунларига кўра савдо вакиллари бир маҳсулотни нақд пулга ҳам карта ёрдамида сотиб олганда ҳам бир хил нархда сотишга мажбур.\nУшбу мурожаатнома юзасидан ФАС текширув ўтказади. Visa ва MasterCard компаниялари ушбу мурожаат юзасидан ўз муносабатларини билдиришмади.


тумани халқ таълими бўлимига қарашли 21-сонли умумий ўрта таълим мактабида олинган видеолавҳа ижтимоий тармоқларда муҳокама қилинмоқда. ... тумани халқ таълими бўлимига қарашли 21-сонли умумий ўрта таълим мактабида хизмат текшируви ишлари олиб борилмоқда. Юкорида таъкидлаб ўтилган ...\nтуманидаги 193-сонли умумий ўрта таълим мактабида “Беш ташаббус – беш имконият!” шиори остида маънавий-маърифий тадбир бўлиб ўтди. Тадбирда сўз олганлар мамлакатимизда ёш авлодни маънавий ... ўз самарасини беради ”, – дейди 193-сонли умумий ўрта таълим мактаби директори Нигора Гафурова. Тадбир давомида ўқувчилар ўртасида ...\nэтишнинг тегишли хулосаси; 2019-2021 йилларда республика умумтаълим мактабларида ўқувчиларга “Йўл ҳаракати қоидалари”ни ўқитиш бўйича махсус ...\nвилояти, Чироқчи туманида мактаб директори ўринбосари ўқувчини синфхонада, ўқувчилар кўз ўнгида уриб, ҳақоратлашда айбланмоқда. Бу ҳақда Қашқадарё вилоят ХТБга асосланиб ... йил 25 октябрь куни Чироқчи туманидаги 89-умумий ўрта таълим мактабининг ўқув тарбия ишлари бўйича директор ўринбосари А.Худайбердиев ...\nумумий ўрта таълим мактабларида 2019-2020 ўқув йилининг биринчи чораги ўз якунига етмоқда.Халқ таълими вазирлиги ахборот хизмати хабарига кўра, умумий ўрта таълим ... таълими вазирлиги ахборот хизмати хабарига кўра, умумий ўрта таълим мактабларида кузги таътил 2019 йилнинг 4 ноябридан бошланиб, 10 ноябрь ...


12 феврал 2022, 16:19\nCOVID-19: Кунлик ҳолат 504 тагача камайди\nЖума куни Ўзбекистонда 504 киши топширган ПЗР-тести мусбат натижани кўрсатди — бу бир кун олдинги кўрсаткичга қараганда 121 тага кам. COVID-19 асоратлари оқибатида 2 киши вафот этди. Қолаверса, шу куни 89 кишида пневмония аниқланди.\n11 феврал 2022, 10:51\nЎзбекистонда 733,8 минг киши бустер доза билан эмланди\nСанитария-эпидемиология хизмати ҳозиргача бустер доза олиши мумкин бўлган 5,2 млн нафар фуқародан 733,8 минг нафари ушбу доза билан эмланганини маълум қилди. Таъкидланишича, бустер дозани вакцинанинг ҳар қандай туридан фойдаланган ҳолда олиши мумкин. «Бустер доза билан эмланиш „альфа“, „дельта“, „омикрон“ штаммидан ҳимоя қила олади», — дейилади хабарда.\n11 феврал 2022, 10:20\nКовиднинг кунлик статистикаси 625 тагача камайди\nПайшанба куни 625 кишининг коронавирусга топширган тест таҳлилида мусбат натижа қайд этилди, бу бир кун олдинги кўрсаткичга қараганда 67 тага кам. Қолаверса, кун давомида 103 нафар кишида пневмония аниқланди. Вирус асоратлари оқибатида 2 киши вафот этди.\n10 феврал 2022, 10:43\nЧоршанба куни Ўзбекистонда коронавируснинг кунлик ҳолати 11 январдан бери илк бор 700 тадан камайди — бир суткада 692 кишининг ПЗР-тести мусбат натижани кўрсатди. Қолаверса, 114 кишида пневмония аниқланди.\n9 феврал 2022, 12:11\nКеча 778 кишида коронавирус аниқланди\nСешанба куни 778 нафар фуқаронинг коронавирусга топширган тест таҳлили мусбат натижани кўрсатди (бир кун олдин — 773 нафар эди), қолаверса, яна 133 киши (129 киши) пневмонияга чалинди. COVID-19 асоратлари оқибатида 4 киши вафот этди.\n9 феврал 2022, 10:10\nССВ ўзбекистонликларни коронавирусга қарши вакцина олишга чақирди\nЯнварь ойида Зангиота юқумли касалликлар шифохоналарига мурожаат қилган беморларнинг 96% коронавирусга қарши вакцина олмаганлиги айтилди. Касалланганларнинг фақат 4,1 фоизи ковидга қарши эмланган, улар орасида ўлим ҳолати қайд этилмаган. ССВ вакцина олмаган беморларда касаллик оғир ва ўта оғир даражада кечиб, ўлим ҳолатлари ҳам кузатилганлигини таъкидлади.\n8 феврал 2022, 11:52\n280 мингдан ортиқ бола коронавирусга қарши тўлиқ эмланди — ССВ\nЎзбекистонда 12 ёшдан 18 ёшгача бўлган болаларнинг жами 280 140 нафари коронавирусга қарши тўлиқ вакцина курсини олган. Бу умумий эмланишларнинг 5 фоизини ташкил қилади.\n8 феврал 2022, 10:53\nКоронавирус статистикаси пасайишда давом этмоқда\nДушанба куни Ўзбекистонда 773 нафар кишида коронавирус аниқланди. Бу аввалги кунга нисбатан 59 нафарга кам. Пневмонияга чалинганлар сони ҳам камаймоқда. Вирус қурбонлари эса кеча яна 2 нафарга ортди.\n7 феврал 2022, 11:10\nКунлик коронавирус ҳолатлари сони 900 нафардан камайди\nДам олиш кунларида Ўзбекистонда бир сутка давомида 900 нафардан кам кишида коронавирус аниқланди. Пневмония билан касалланганлар сони ҳам аввалги кунларга нисбатан бирмунча камайган.\n6 феврал 2022, 10:55\nЎзбекистонда коронавирусга кунлик чалинишлар сони 900 тадан камайди\nШанба куни Ўзбекистонда 887 нафар кишида коронавирусга чалиниш ҳолатлари кузатилди. Шунингдек, 5 февраль куни 148 нафар кишида пневмония аниқланган бўлса, коронавирус оқибатида 3 нафар бемор вафот этди.\n5 феврал 2022, 11:10\nКоронавируснинг кунлик ҳолати 912 тагача камайди\nЖума куни Ўзбекистонда 912 нафар фуқаронинг коронавирусга топширган тест намуналари мусбат натижани кўрсатди, бир кун аввал бу кўрсаткич 961 тага етганди. Қолаверса, 155 кишида пневмония аниқланди.\n4 феврал 2022, 12:15\nПайшанба куни 961 кишида коронавирус аниқланди\n3 февралда яна 961 кишида коронавирус инфекцияси қайд этилиб, 4 бемор вафот этди. Касалланганларнинг энг кўпи ҳалигача Тошкент шаҳри ва вилоятида аниқланяпти.\n3 феврал 2022, 10:17\nКоронавируснинг кунлик ҳолати 1000 тадан камайди\nКоронавирус юқтириб олганларнинг кунлик сони 22 январь максимал (1478 та) даражага етгандан бери илк бор — 1000 тадан камайиб, 926 тани ташкил қилди. Энг юқори кўрсаткич қайд этилган ҳудуд Тошкентлигича қолмоқда — 431 та. Ковид асоратлари оқибатида 4 нафар бемор вафот этди. Қолаверса, 188 кишида пневмония аниқланди.\n2 феврал 2022, 10:39\nФевралнинг биринчи кунида 1087 кишида коронавирус аниқланди\nСешанба куни 1087 кишининг коронавирус инфекциясига топширган ПЗР-тести мусбат натижани кўрсатди. Шунинг ярмидан кўпи пойтахт ҳисобига тўғри келди — 589 та ҳолат. Қолаверса, 209 кишида пневмония аниқланди. COVID-19 асоратлари оқибатида эса 3 киши вафот этди.\n1 феврал 2022, 11:11\n31 январ 2022, 10:47\nЯкшанба куни қарийб 1100 кишида коронавирус аниқланди\n30 январь куни 1089 кишида коронавирус қайд этилди, 203 кишида пневмония аниқланди. Касалланиш сони сўнгги ҳафтада камайиб бормоқда.\n29 январ 2022, 14:40\nМактаблар очиқ қолиши керак — ЮНИCЕФ\nЮНИCЕФ мактаблар ёпилишининг узоқ муддатли оқибатлари қайтарилмас бўлиши мумкинлигини маълум қилиб, барча мамлакатларни COVID-19 тарқалишига қарамасдан, мактабларни ёпмасликка чақирди. «Мактаблар таълим беришдан ташқари, заиф болалар фаровонлигини ҳам ҳимоя қилади ва бошқа кўплаб муҳим хизматлардан фойдаланишларини таъминлайди», дейилади жамғарма баёнотида.\n29 январ 2022, 11:14\nЖума куни 1152 кишида COVID-19 аниқланди\nЖума куни 1152 кишининг коронавирусга топширган ПЗР-тести ижобий натижани қайд этди. 4 нафар бемор оламдан ўтди. Қолаверса, 247 нафар фуқарода пневмония аниқланди.\n28 январ 2022, 10:20\nПайшанба куни 1186 киши топширган тест таҳлилларида коронавирус инфекцияси аниқланди. 3 нафар бемор эса касаллик асоратлари оқибатида вафот этди. Қолаверса, 216 кишида пневмония қайд этилди.\n26 январ 2022, 10:11\nКетма-кет икки кунлик пасайишдан сўнг касалланишлар сони яна ортди — сешанба куни 1174 киши коронавирус юқтириб олди. 4 нафар бемор эса вафот этди. Қолаверса, 114 кишида пневмония аниқланди.